|  |
| --- |
| **PASAULES ANTIDOPINGA AĢENTŪRA****Godīga spēle** |



## Starptautiskais rezultātu pārvaldības standarts

Pasaules antidopinga *kodeksa Starptautiskais rezultātu pārvaldības standarts* ir Pasaules antidopinga programmā izstrādāts obligāts *starptautiskais standarts*. To izstrādāja, apspriežoties ar *parakstītājiem*, valsts iestādēm un citām ieinteresētajām personām.

*Starptautisko rezultātu pārvaldības standartu* *WADA* Izpildu komiteja pirmo reizi pieņēma un apstiprināja Pasaules konferencē par dopingu sportā Katovicē 2019. gada 7. novembrī, un tas stājas spēkā 2021. gada 1. janvārī.

Izdevējs:

Pasaules Antidopinga aģentūra

*Stock Exchange Tower*

*800 Place Victoria (Suite 1700)*

*PO Box 120*

*Monreāla, Kvebeka*

*Kanāda H4Z 1B7*

www.wada-ama.org

Tālr.: + 1 514 904 9232

Fakss: + 1 514 904 8650

E-pasts: code@wada-ama.org

# SATURS

[PIRMĀ DAĻA. IEVADS, KODEKSA NOTEIKUMI, STARPTAUTISKĀ STANDARTA NOTEIKUMI UN DEFINĪCIJAS 5](#_Toc68872596)

[1.0. Ievads un darbības joma 5](#_Toc68872597)

[2.0. *Kodeksa* noteikumi 5](#_Toc68872598)

[3.0. Definīcijas un interpretācija 6](#_Toc68872599)

[3.1. Kodeksā definētie termini, kas tiek izmantoti Starptautiskajā rezultātu pārvaldības standartā 6](#_Toc68872600)

[3.2. Pārbaužu un izmeklējumu starptautiskajā standartā definētie termini 12](#_Toc68872601)

[3.3. Laboratoriju starptautiskajā standartā definētie termini 13](#_Toc68872602)

[3.4. Terapeitiskās lietošanas atļaujas starptautiskajā standartā definētie termini 14](#_Toc68872603)

[3.5. Privātuma un personas datu aizsardzības starptautiskajā standartā definētie termini 14](#_Toc68872604)

[3.6. Definētie termini, kas Starptautiskajā rezultātu pārvaldības standartā ir lietoti īpašā nozīmē 15](#_Toc68872605)

[3.7. Interpretācija 16](#_Toc68872606)

[OTRĀ DAĻA. *REZULTĀTU PĀRVALDĪBA*. VISPĀRĪGI PRINCIPI 17](#_Toc68872607)

[4.0. Vispārīgi principi 17](#_Toc68872608)

[4.1. Rezultātu pārvaldības konfidencialitāte 17](#_Toc68872609)

[4.2. Savlaicīgums 17](#_Toc68872610)

[TREŠĀ DAĻA. *REZULTĀTU PĀRVALDĪBA*. IEPRIEKŠĒJA IZSKATĪŠANA 18](#_Toc68872611)

[5.0. Pirmais *rezultātu pārvaldības* posms 18](#_Toc68872612)

[5.1. Nelabvēlīgi analīžu rezultāti 18](#_Toc68872613)

[5.2. Netipiskas atrades 22](#_Toc68872616)

[5.3. Jautājumi, kas nav saistīti ar nelabvēlīgiem analīžu rezultātiem vai netipisku atradi 23](#_Toc68872617)

[5.4. Lēmums nevirzīt lietu tālāk 24](#_Toc68872621)

[6.0. *Pagaidu aizliegumi piedalīties sacensībās* 24](#_Toc68872622)

[6.1. Darbības joma 24](#_Toc68872623)

[6.2. Pagaidu aizlieguma piedalīties sacensībās noteikšana 25](#_Toc68872624)

[6.3. Brīvprātīgs pagaidu aizliegums piedalīties sacensībās 26](#_Toc68872626)

[6.4. Paziņošana 27](#_Toc68872627)

[7.0. Apsūdzība 27](#_Toc68872628)

[CETURTĀ DAĻA. *REZULTĀTU PĀRVALDĪBA*. IZTIESĀŠANA 31](#_Toc68872630)

[8.0. Lietas izskatīšanas process 31](#_Toc68872631)

[9.0. Lēmumi 33](#_Toc68872632)

[9.1. Saturs 33](#_Toc68872633)

[9.2. Paziņošana 35](#_Toc68872634)

[10.0. Pārsūdzība 36](#_Toc68872635)

[10.1. Noteikumi, kas reglamentē pārsūdzības tiesības un iespējas, ir izklāstīti Kodeksa 13. pantā. 36](#_Toc68872636)

[10.2. Attiecībā uz valsts apelācijas instancēm Kodeksa 13. panta 2. punkta 2. apakšpunkta nozīmē: 36](#_Toc68872637)

[10.3. Attiecībā uz Sporta šķīrējtiesā iesniegtu pārsūdzību: 36](#_Toc68872638)

[11.0. Aizlieguma piedalīties sacensībās pārkāpums *diskvalifikācijas* laikā 37](#_Toc68872639)

[A PIELIKUMS. IESPĒJAMĀS PRASĪBU NEIEVĒROŠANAS IZSKATĪŠANA 38](#_Toc68872640)

[A.1. Atbildība 38](#_Toc68872641)

[A.2. Prasības 38](#_Toc68872642)

[B PIELIKUMS. *REZULTĀTU PĀRVALDĪBA* ATTIECĪBĀ UZ INFORMĀCIJAS PAR ATRAŠANĀS VIETU NESNIEGŠANU 39](#_Toc68872643)

[B.1. Iespējamas informācijas par atrašanās vietu nesniegšanas noteikšana 39](#_Toc68872644)

[B.2. Prasības attiecībā uz iespējamu pārkāpumu saistībā ar informācijas nesniegšanu vai neierašanos uz pārbaudi 40](#_Toc68872645)

[B.3. Rezultātu pārvaldība attiecībā uz iespējamu informācijas par atrašanās vietu nesniegšanu 42](#_Toc68872646)

[C PIELIKUMS. *REZULTĀTU PĀRVALDĪBAS* PRASĪBAS UN PROCEDŪRAS *SPORTISTA BIOLOĢISKĀS PASES* VAJADZĪBĀM 46](#_Toc68872647)

[C.1. Administratīvā vadība 46](#_Toc68872648)

[C.2. Sākotnējās pārskatīšanas stadija 47](#_Toc68872649)

[C.3. Pārskatīšana, ko veic trīs (3) eksperti 51](#_Toc68872652)

[C.4. Telekonference, sportista bioloģiskās pases dokumentācijas paketes sagatavošana un ekspertu kopīgais ziņojums 52](#_Toc68872653)

[C.5. Apgalvojums par nelabvēlīgiem [bioloģiskās] pases parametriem 52](#_Toc68872654)

[C.6. Sportista sniegto paskaidrojumu pārskatīšana un disciplinārlieta 53](#_Toc68872655)

[C.7. Pases atiestatīšana 53](#_Toc68872656)

# PIRMĀ DAĻA. IEVADS, *KODEKSA* NOTEIKUMI, *STARPTAUTISKĀ STANDARTA* NOTEIKUMI UN DEFINĪCIJAS

# 1.0. Ievads un darbības joma

*Starptautiskais rezultātu pārvaldības standarts* ir Pasaules antidopinga programmā izstrādāts obligāts *starptautiskais standarts*.

*Starptautiskais rezultātu pārvaldības standarts* ir izstrādāts nolūkā noteikt *antidopinga organizāciju* pamatpienākumus attiecībā uz *rezultātu pārvaldību*. Šajā *starptautiskajā standartā* apraksta ne tikai konkrētus vispārīgus *rezultātu pārvaldības* principus (4. sadaļa), bet arī nosaka pamatpienākumus attiecībā uz dažādiem *rezultātu pārvaldības* posmiem, sākot no sākotnējās pārskatīšanas un paziņojuma sniegšanas par iespējamiem antidopinga noteikumu pārkāpumiem (5. sadaļa), nosakot *pagaidu aizliegumus* (6. sadaļa), antidopinga noteikumu pārkāpumu apstiprinājumu un *seku* priekšlikumu (7. sadaļa), lietas izskatīšanas procesu (8. sadaļa), līdz lēmuma (9. sadaļa) izdošanai un paziņošanai, kā arī pārsūdzībai (10. sadaļa).

Neraugoties uz to, ka šis *starptautiskais standarts* ir obligāts un *antidopinga organizāciju* noviržu dēļ var tikt noteiktas atbilstības sekas saskaņā ar *Parakstītāju Kodeksa* ievērošanas *starptautisko* *standartu*, novirzes no šā *starptautiskā standarta* nedrīkst par spēkā neesošiem padarīt analītiskos rezultātus vai citus antidopinga noteikumu pārkāpuma pierādījumus, un tās nedrīkst aizsargāt pret antidopinga noteikumu pārkāpumu, izņemot gadījumos, kas skaidri noteikti *Kodeksa* 3. panta 2. punkta 3. apakšpunktā.

Termini, kas ir izmantoti šajā *starptautiskajā standartā* un ir definēti *Kodeksā*, ir rakstīti kursīvā. Termini, kas ir definēti šajā vai citā *starptautiskajā standartā*, ir pasvītroti.

# 2.0. *Kodeksa* noteikumi

Turpmāk norādītie *Kodeksa* panti ir tieši saistīti ar *Starptautisko rezultātu pārvaldības standartu*; ar tiem var iepazīties, skatot pašā *Kodeksā*:

* + - *Kodeksa* 2. pantu “Antidopinga noteikumu pārkāpumi”;
		- *Kodeksa* 3. pantu “Dopinga pierādījums”;
		- *Kodeksa* 5. pantu “*Pārbaudes* un izmeklēšana”;
		- *Kodeksa* 7. pantu “*Rezultātu pārvaldība*. Atbildība, sākotnējā pārskatīšana, paziņojums un *pagaidu aizliegumi*”;
		- *Kodeksa* 8. pantu “*Rezultātu pārvaldība*. Tiesības uz taisnīgu lietas izskatīšanu un tiesības uz informāciju par pieņemto lēmumu”;
		- *Kodeksa* 9. pantu “Individuālo rezultātu automātiska *anulēšana*”;
		- *Kodeksa* 10. pantu “Individuālās sankcijas”;
		- *Kodeksa* 11. pantu “*Sekas* komandām”;
		- *Kodeksa* 13. pantu “*Rezultātu pārvaldība*. Pārsūdzības”;
		- *Kodeksa* 14. pantu “Konfidencialitāte un ziņošana”;
		- *Kodeksa* 15. pantu “Lēmumu piemērošana un atzīšana”;
		- *Kodeksa* 20. pantu “*Parakstītāju* un *WADA* papildu funkcijas un pienākumi”.

# 3.0. Definīcijas un interpretācija

## 3.1. Kodeksā definētie termini, kas tiek izmantoti Starptautiskajā rezultātu pārvaldības standartā

***ADAMS* –** antidopinga administrācijas un pārvaldības sistēma ir datu ievadīšanai, uzglabāšanai, datu koplietošanai un ziņošanai paredzēts datubāzu pārvaldības tīmekļa instruments, kas izstrādāts, lai atbalstītu ieinteresēto personu un *WADA* veiktos dopinga apkarošanas pasākumus, ievērojot tiesību aktus datu aizsardzības jomā.

***Aizliegtā metode* –** jebkura metode, kas *aizliegto vielu un metožu sarakstā* norādīta kā aizliegta.

***Aizliegtā viela*–** jebkura viela vai vielu kategorija, kas *aizliegto vielu un metožu sarakstā* norādīta kā aizliegta.

***Aizliegto vielu un metožu saraksts* –** saraksts, kurā norādītas *aizliegtās vielas* un *aizliegtās metodes*.

***Antidopinga noteikumu pārkāpumu sekas* (“*sekas*”) –** ja *sportists* vai cita *persona* pārkāpj kādu antidopinga noteikumu, tā sekas varētu būt viens vai vairāki no šādiem sodiem: a) *anulēšana* ir konkrētajās *sacensībās* vai *sporta pasākumā* gūto *sportista* rezultātu anulēšana, piemērojot visas no tā izrietošās *sekas*, tostarp atsavinot visas medaļas, punktus un balvas; b) *diskvalifikācija* nozīmē to, ka *sportistam* vai citai *personai* antidopinga noteikumu pārkāpuma dēļ noteiktu laiku ir aizliegts piedalīties *sacensībās* vai citos pasākumos, kā arī aizliegts saņemt finansējumu, kā noteikts 10. panta 14. punkta 1. apakšpunktā; c) *pagaidu aizliegums* piedalīties sacensībās nozīmē to, ka *sportistam* vai citai *personai* uz laiku ir aizliegts piedalīties *sacensībās* vai pasākumā, līdz tiek pieņemts galīgais lēmums lietā, ko skata saskaņā ar 8. pantu; d) *finansiālas sekas* nozīmē finansiālas sankcijas par antidopinga noteikumu pārkāpumu vai ar šādu pārkāpumu saistīto izmaksu atlīdzināšanu; e) *informācijas publiskošana* ir informācijas izplatīšana plašai sabiedrībai vai citām *personām*, ne tikai tām, kas ir tiesīgas saņemt iepriekšēju paziņojumu saskaņā ar 14. pantu. *Komandu sporta veidos* 11. pantā paredzētās *sekas* var vērst arī pret komandām.

***Antidopinga organizācija* –** *WADA* vai *parakstītājs*, kas atbild par antidopinga noteikumu pieņemšanu attiecībā uz jebkura *dopinga kontroles* procesa posma sākšanu, īstenošanu vai izpildi. Antidopinga organizācija ir, piemēram, Starptautiskā Olimpiskā komiteja, Starptautiskā Paraolimpiskā komiteja, citas *lielu sporta pasākumu rīkotājorganizācijas*, kas veic *pārbaudes* savos rīkotajos *sporta pasākumos*, starptautiskās federācijas un *valstu antidopinga organizācijas*.

***Anulēšana –*** skat. iepriekš “*antidopinga noteikumu pārkāpumu sekas*”.

***Ārpus sacensībām* –** jebkurš laikposms ārpus *sacensību laika*.

***Būtiska palīdzība*–** atbilstoši 10. panta 7. punkta 1. apakšpunktam *personai*, kas sniedz *būtisku palīdzību*, ir: 1) parakstītā rakstiskā paziņojumā vai ierakstītā iztaujāšanā pilnībā jāatklāj visa informācija, kas tai zināma saistībā ar antidopinga noteikumu pārkāpumu vai citu 10. panta 7. punkta 1. apakšpunkta 1. punktā aprakstītu tiesvedību, un 2) pilnībā jāsadarbojas jebkuras tādas lietas vai jautājuma izmeklēšanā un iztiesāšanā, kas saistīta ar šīs personas sniegto informāciju, tostarp, piemēram, jāsniedz liecība lietas izskatīšanā, ja to pieprasa *antidopinga organizācija* vai lietas izskatīšanas komisija. Turklāt sniegtajai informācijai ir jābūt ticamai un tai ir jābūt būtiskai sāktās lietas vai tiesvedības materiālu daļai; ja lietas vai tiesvedības izskatīšanu nesāk, šai informācijai ir jābūt pietiekamai, lai uz tās pamata tomēr varētu sākt lietas izskatīšanu vai tiesvedību.

***CAS* –** Sporta šķīrējtiesa.

***Deleģētas trešās personas –*** jebkura *persona*, kurai *antidopinga organizācija* deleģē veikt jebkuru *dopinga kontroles* vai antidopinga *izglītības* programmu aspektu, tostarp, bet ne tikai, trešās personas vai citas *antidopinga organizācijas*, kuras veic *paraugu* vākšanu vai citus *dopinga kontroles* pakalpojumus vai antidopinga izglītības programmas *antidopinga organizācijai*, vai personas, kas darbojas kā neatkarīgi darbuzņēmēji, kuri sniedz *dopinga kontroles* pakalpojumus *antidopinga organizācijai* (piemēram, *dopinga kontrolieri*, kuri nav darbinieki, vai pavadoņi). Šī definīcija neattiecas uz *CAS*.

***Diskvalifikācija –*** skat. iepriekš “*antidopinga noteikumu pārkāpumu sekas*”.

***Dopinga kontrole*–** visi pasākumi un procesi no pārbaužu veikšanas plānošanas līdz pārsūdzības galīgai izskatīšanai un *seku* izpildei, tostarp visi starppasākumi un starpprocesi, piemēram, bet ne tikai, *pārbaužu veikšana*, izmeklēšana, informācijas sniegšana par atrašanās vietu, *TLA*, *paraugu* vākšana un apstrāde, laboratoriskā analīze, *rezultātu pārvaldība*, kā arī izmeklēšana vai tiesvedība saistībā ar 10. panta 14. punkta pārkāpumiem (statuss *diskvalifikācijas* vai *pagaidu aizlieguma* laikā).

***Falsifikācija –*** apzinātas darbības, kas grauj *dopinga kontroles* procesu, bet kas pretējā gadījumā nebūtu iekļautas *aizliegto metožu* definīcijā. *Falsifikācija* tostarp ir kukuļa piedāvāšana vai pieņemšana, lai veiktu vai neveiktu kādu darbību, *parauga* vākšanas kavēšana, *parauga* analīzes ietekmēšana vai padarīšana par neiespējamu, *antidopinga organizācijai* vai *TLA* komitejai, vai lietas izskatīšanas komisijai iesniegto dokumentu viltošana, liecinieku nepatiesu liecību iegūšana, jebkuru citu krāpniecisku darbību veikšana pret *antidopinga organizāciju* vai lietas izskatīšanas komisiju nolūkā ietekmēt *rezultātu pārvaldību* vai *seku* izpildi, kā arī jebkura cita līdzīga apzināta iejaukšanās vai *mēģinājums* iejaukties attiecībā uz jebkuru *dopinga kontroles* aspektu.

*[Piezīme par termina “falsifikācija” definīciju. Piemēram, saskaņā ar šo pantu pārbaudes laikā ir aizliegts grozīt identifikācijas numurus dopinga kontroles anketā, B parauga analīzes laikā sasist B mēģeni vai pārveidot paraugu, pievienojot piemaisījumu, vai iebiedēt vai mēģināt iebiedēt iespējamo liecinieku vai liecinieku, kurš dopinga kontroles procedūrā devis liecību vai sniedzis informāciju. Falsifikācija ir amatpārkāpums, ko pieļauj rezultātu pārvaldības un lietas izskatīšanas procesa laikā. Skat. 10. panta 9. punkta 3. apakšpunkta 3. punktu. Tomēr par falsifikāciju neuzskata darbības, kas veiktas, nodrošinot personas likumīgu aizstāvību pret antidopinga noteikumu pārkāpuma apsūdzību. Tādu agresīvu izturēšanos pret dopinga kontroles amatpersonu vai citu dopinga kontrolē iesaistītu personu, ko citos gadījumos neuzskata par neatļautu iejaukšanos, iekļauj sporta organizāciju disciplinārajos noteikumos.]*

***Finansiālas sekas –*** skat. iepriekš “*antidopinga noteikumu pārkāpumu sekas*”.

***Glabāšana* –** faktiska, fiziska *glabāšana* vai netieša *glabāšana* (ko konstatētu tikai tad, ja *personai* būtu īpaša kontrole pār *aizliegto vielu* vai *aizliegto metodi*, vai telpām, kurās atrodas *aizliegta viela* vai tiek lietota *aizliegta metode*, vai ja šī persona paredzētu īstenot šo kontroli); tomēr, ja *personai* nav īpašas kontroles pār *aizliegto vielu* vai *aizliegto metodi*, vai telpām, kurās atrodas *aizliegta viela* vai tiek lietota *aizliegta metode*, netiešu *glabāšanu* var konstatēt tikai tad, ja šī *persona* ir zinājusi par *aizliegtas vielas* vai *aizliegtas metodes* esību un paredzējusi to kontrolēt. Tomēr antidopinga noteikumu pārkāpumu nevar konstatēt, pamatojoties tikai uz *glabāšanu*, ja pirms jebkāda paziņojuma saņemšanas par to, ka *persona* ir pārkāpusi kādu antidopinga noteikumu, šī *persona* ir veikusi konkrētas darbības, pierādot, ka tai nav bijis nolūka *glabāt* kādu *aizliegtu vielu* vai *metodi* un ka tā ir atteikusies no šādas *glabāšanas*, skaidri paziņojot par to *antidopinga organizācijai*. Neatkarīgi no jebkāda šai definīcijai pretēja apgalvojuma, ja *persona* iegādājas *aizliegtu vielu* vai *aizliegtu metodi* (tostarp, izmantojot elektroniskus vai citus līdzekļus), uzskata, ka šī persona *glabā* attiecīgo vielu vai metodi.

*[Piezīme par termina “glabāšana” definīciju. Saskaņā ar šo definīciju tad, ja sportista automašīnā atrod anaboliskos steroīdus, to uzskata par antidopinga noteikumu pārkāpumu, ja vien sportists nepierāda, ka šo automašīnu ir lietojis kāds cits; tādā gadījumā antidopinga organizācijai ir jāpierāda, ka sportists ir zinājis par šiem anaboliskajiem steroīdiem un viņam ir bijis nolūks tos izmantot, pat tad, ja automašīna nav bijusi sportista ekskluzīvā valdījumā. Tāpat arī gadījumā, ja anaboliskos steroīdus atrod zāļu skapītī, kas ir sportista un viņa laulātā kopīgā pārziņā, antidopinga organizācijai ir jāpierāda, ka sportists ir zinājis par anabolisko steroīdu atrašanos skapītī un ka sportistam ir bijis nolūks tos izmantot. Aizliegtas vielas iegāde ir glabāšana, pat tad, ja, piemēram, produkts netiek saņemts, ir paredzēts kādam citam vai tiek nosūtīts uz trešās personas adresi.]*

***Iepriekšēja lietas izskatīšana –*** paātrināta, saīsināta lietas izskatīšana saskaņā ar 7. panta 4. punkta 3. apakšpunktu pirms lietas izskatīšanas saskaņā ar 10. pantu, saistībā ar kuru *sportists* saņem paziņojumu par antidopinga noteikumu pārkāpumu, un viņam ir nodrošināta rakstiskas vai mutiskas uzklausīšanas iespēja.

*[Piezīme par termina “iepriekšēja lietas izskatīšana” definīciju. Lietas iepriekšēja izskatīšana ir tikai pirmstiesas procedūra, kurā var neizskatīt visus lietas faktus. Pēc lietas iepriekšējas izskatīšanas sportistam joprojām ir tiesības uz lietas pilnīgu izskatīšanu pēc būtības. Turpretī 7. panta 4. punkta 3. apakšpunktā lietotais termins “paātrināta lietas izskatīšana” nozīmē pilnīgu, paātrinātu lietas izskatīšanu pēc būtības.]*

***Institucionālā neatkarība* –** pārsūdzību izskatīšanas komisijas ir *institucionāli* pilnībā *neatkarīgas* no *antidopinga organizācijas*, kas atbild par *rezultātu pārvaldību*. Tāpēc tās nekādā veidā nedrīkst administrēt, saistīt vai pakļaut *antidopinga organizācijai*, kas ir atbildīga par *rezultātu pārvaldību*.

***Īpašā metode*–** skat. 4. panta 2. punkta 2. apakšpunktu.

***Īpašā viela –*** skat. 4. panta 2. punkta 2. apakšpunktu.

***Kodekss* –** Pasaules antidopinga *kodekss*.

***Lielu sporta pasākumu rīkotājorganizācijas* –** *valstu olimpisko komiteju* kontinentālās apvienības un citas starptautiskas vairāku sporta veidu organizācijas, kas darbojas kā jebkura kontinentālā, reģionālā vai cita *starptautiska sporta pasākuma* pārvaldības struktūra.

***Lietošana*–** jebkādas *aizliegtas metodes* vai *aizliegtas vielas* izmantošana, uzsmērēšana, iekšķīga lietošana, injicēšana vai cita veida lietošana.

***Ļaunprātīgi lietota viela* –** skat. 4. panta 2. punkta 3. apakšpunktu.

***Marķieris* –** tāds savienojums, savienojumu grupa vai bioloģiski parametri, kas norāda uz *aizliegtas vielas* vai *aizliegtas metodes* *lietošanu*.

***Mēģinājums –*** tīša iesaistīšanās norisē, kas ir būtisks posms tādu darbību ciklā, kuru plānotais iznākums ir antidopinga noteikumu pārkāpums. Tomēr antidopinga noteikumu pārkāpumu nevar konstatēt, pamatojoties tikai uz *mēģinājumu* izdarīt šādu pārkāpumu, ja *persona* atsakās no šāda nodoma, pirms to atklāj ar šo *mēģinājumu* nesaistīta trešā persona.

***Mērķpārbaude*–** noteiktu *sportistu* atlase *pārbaudei*, pamatojoties uz *Pārbaužu* un izmeklējumu *starptautiskajā standartā* noteiktajiem kritērijiem.

***Nelabvēlīgi analīžu rezultāti* –** *WADA* akreditētas laboratorijas vai citas *WADA* apstiprinātas laboratorijas ziņojums, kurā saskaņā ar Laboratoriju *starptautisko standartu* ir norādīts, ka *paraugā* konstatēta *aizliegtas vielas* vai tās *metabolītu* vai *marķieru* klātbūtne vai pierādījumi par *aizliegtas metodes lietošanu*.

***Nelabvēlīgi [bioloģiskās] pases parametri –*** ziņojums, kurā saskaņā ar piemērojamajiem *starptautiskajiem standartiem* identificēts *nelabvēlīgs [bioloģiskās] pases parametrs*.

***Nepilngadīga persona* –** fiziska *persona*, kas nav sasniegusi astoņpadsmit gadu vecumu.

***Netipiska atrade* –** *WADA* akreditētas laboratorijas vai citas *WADA* apstiprinātas laboratorijas ziņojums, kurā saskaņā ar Laboratoriju *starptautisko standartu* vai attiecīgajiem *tehniskajiem dokumentiem* ir noteikta prasība veikt papildu izmeklēšanu pirms *nelabvēlīgu analīžu rezultātu* konstatēšanas.

***Netipiski [bioloģiskās] pases parametri* –** ziņojums, kurā saskaņā ar piemērojamajiem *starptautiskajiem standartiem* identificēts *netipisks [bioloģiskās] pases parametrs*.

***Operatīvā neatkarība* –** tas nozīmē, ka 1) par *rezultātu pārvaldību* atbildīgās *antidopinga organizācijas* padomes locekļus, darbiniekus, komisijas locekļus, konsultantus un amatpersonas vai ar to saistītas personas (piemēram, biedru federācija vai konfederācija), kā arī jebkuru *personu*, kas ir iesaistīta lietas izmeklēšanā un iepriekšējā izskatīšanā, nevar iecelt par locekļiem un/vai ierēdņiem (ciktāl šāds ierēdnis ir iesaistīts apspriešanās procesā un/vai jebkāda lēmuma sastādīšanā) par *rezultātu pārvaldību* atbildīgās attiecīgās *antidopinga organizācijas* lietas izskatīšanas komisijā un 2) lietas izskatīšanas komisijas var veikt lietas izskatīšanu un īstenot lēmumu pieņemšanas procesu, kurā neiejaucas ne *antidopinga organizācija*, ne cita trešā persona. Mērķis ir nodrošināt, lai lietas izskatīšanas komisijas locekļi vai personas, kas citādi iesaistīti lietas izskatīšanas komisijas lēmuma pieņemšanā, netiktu iesaistīti lietas izmeklēšanā vai turpmākā lēmumu pieņemšanā.

***Pagaidu aizliegums* piedalīties sacensībās*–*** skat. iepriekš “*antidopinga noteikumu pārkāpumu sekas*”.

***Parakstītāji*–** struktūras, kas pieņēmušas *Kodeksu* un piekritušas īstenot *Kodeksa* noteikumus saskaņā ar 23. pantu.

***Paraugs* –** jebkāds bioloģiskais materiāls, kas ņemts, lai veiktu *dopinga kontroli*.

*[Piezīme par termina “paraugs” definīciju. Reizēm ir izteikti iebildumi, ka asins paraugu ievākšana ir pretrunā ar noteiktu reliģisko un kultūras grupu principiem. Ir konstatēts, ka šādi iebildumi ir nepamatoti.]*

***Pārbaudāmo sportistu reģistrs –*** augstākās prioritātes *sportistu* saraksts, ko starptautiskā līmenī atsevišķi izveidojušas starptautiskās federācijas, bet valstu līmenī – *valstu antidopinga organizācijas*; saskaņā ar attiecīgās starptautiskās federācijas vai *valsts antidopinga organizācijas* izstrādāto pārbaužu veikšanas plānu šiem sportistiem veic mērķtiecīgas *pārbaudes* gan *sacensību laikā*, gan *ārpus sacensībām*, un tādēļ viņiem ir jāsniedz ziņas par savu atrašanās vietu saskaņā ar 5. panta 5. punktu un *Pārbaužu* un izmeklējumu *starptautisko standartu*.

***Pārbaude* –** *dopinga kontroles* procesa daļas, kas ietver pārbaužu veikšanas plānošanu, *paraugu* vākšanu, *paraugu* apstrādi, kā arī *paraugu* transportēšanu uz laboratoriju.

***Persona*–** fiziska *persona*, organizācija vai cita struktūra.

***Piesārņots produkts –*** produkts, kas satur *aizliegtu vielu*, kura nav norādīta uz šā produkta etiķetes vai informācijā, ko iespējams atrast, veicot saprātīgu meklēšanu internetā.

***Publiskošana* –** skat. iepriekš “*antidopinga noteikumu pārkāpumu sekas*”.

***Rezultātu pārvaldība* –** process, kas ietver termiņu starp paziņojuma sniegšanu saskaņā ar *Starptautiskā rezultātu pārvaldības standarta* 5. pantu vai atsevišķos gadījumos (piemēram, *netipiska atrade*, *sportista bioloģiskā pase*, prasības sniegt informāciju par atrašanās vietu neizpilde) šādus iepriekšējas paziņošanas pasākumus, kas skaidri paredzēti *Starptautiskā rezultātu pārvaldības standarta* 5. pantā, apsūdzības izvirzīšanu un jautājuma galīgo izlemšanu, tostarp lietas izskatīšanas procesa noslēgumu pirmajā instancē vai pārsūdzības izskatīšanā (ja tika iesniegta apelācija).

***Sacensības*–** vienas sacīkstes, sacensības, spēle vai atsevišķa sporta sacensība. Piemēram, basketbola spēle vai olimpiskā 100 metru skrējiena fināls vieglatlētikā. Posmu sacensībās un citās sporta sacensībās, kur balvas piešķir, pamatojoties uz attiecīgās dienas vai cita starpposma rezultātiem, atšķirības starp *sacensībām* un *sporta pasākumu* ir noteiktas attiecīgās starptautiskās federācijas noteikumos.

***Sacensību laiks* –** laika posms, kas sākas plkst. 23.59 dienā pirms *sacensībām*, kurās *sportistam* paredzēts piedalīties, līdz *sacensību* beigām un ar šādām *sacensībām* saistītā *parauga* vākšanas procesam. Tomēr attiecībā uz konkrētu sporta veidu *WADA* var apstiprināt citu definīciju, ja starptautiskā federācija sniedz pārliecinošu pamatojumu, ka attiecīgajam sporta veidam ir nepieciešama cita definīcija; pēc tam, kad *WADA* ir apstiprinājusi attiecīgo definīciju, to ievēro visas attiecīgā sporta veida *lielu sporta pasākumu rīkotājorganizācijas*.

*[Piezīme par termina “sacensību laiks” definīciju. Vispārpieņemta definīcija terminam “sacensību laiks” garantē lielāku saskaņotību sportistu starpā visos sporta veidos, sportistu starpā novērš vai samazina neskaidrības par attiecīgo termiņu pārbaužu veikšanai sacensību laikā, novērš nejaušus nelabvēlīgus analīžu rezultātus starp sacensībām sporta pasākuma laikā un palīdz novērst to, ka jebkādas ārpus sacensībām aizliegtas vielas iespējama snieguma uzlabošanai tiek pārnestas uz sacensību laiku.]*

***Sportista bioloģiskā pase*–** *Pārbaužu* un izmeklējumu *starptautiskajā standartā* un Laboratoriju *starptautiskajā standartā* noteikto datu apkopošanas un salīdzināšanas programma un metodes.

***Sporta pasākums* –** vienas pārvaldības struktūras organizēta atsevišķu *sacensību* kopīga virkne (piemēram, olimpiskās spēles, Starptautiskās federācijas pasaules meistarsacīkstes vai Amerikas sporta spēles).

***Sportists* –** jebkura *persona*, kas starptautiskā līmenī (kā noteikusi katra starptautiskā federācija) vai valsts līmenī (kā noteikusi katra *valsts antidopinga organizācija*) piedalās sporta sacensībās. *Antidopinga organizācija* pēc saviem ieskatiem var piemērot antidopinga noteikumus *sportistam*, kas nav ne *starptautiska*, ne *valsts līmeņa sportists*, un tādējādi termina “*sportists*” definīciju attiecināt uz šiem *sportistiem*. Saistībā ar tādiem *sportistiem*, kas nav ne *starptautiska*, ne *valsts līmeņa sportisti*, *antidopinga organizācija* var izvēlēties veikt ierobežotas *pārbaudes* vai *pārbaudes* neveikt vispār, analizēt *paraugus*, izmantojot *aizliegto vielu* nepilnu izvēlni, ierobežotā apmērā pieprasīt vai vispār nepieprasīt informāciju par atrašanās vietu vai iepriekš nepieprasīt *TLA*. Tomēr, ja kāds no *antidopinga organizācijai* pakļautajiem *sportistiem*, kuru tā izvēlas pārbaudīt un kurš sacenšas zemākā sacensību līmenī, nevis starptautiskā vai valsts līmenī, ir pārkāpis 2. panta 1., 3. vai 5. punktā minētos antidopinga noteikumus, jāpiemēro *Kodeksā* noteiktās *sekas*. Lai pildītu *Kodeksa* 2. panta 8. un 9. punkta prasības, kā arī informētu un *izglītotu* antidopinga jautājumos, *sportists* ir jebkura *persona*, kuru sporta pasākumos piedalīties norīkojis attiecīgais *parakstītājs*, valdība vai cita sporta organizācija, kas pieņēmusi *Kodeksu*.

*[Piezīme par termina “sportists” definīciju. Personas, kuras piedalās sporta pasākumos, var iedalīt kādā no šīm piecām kategorijām: 1) starptautiska līmeņa sportists, 2) valsts līmeņa sportists, 3) sportists, kurš nesacenšas starptautiskā vai valsts līmenī, bet kurš atrodas starptautiskās federācijas vai valsts antidopinga organizācijas uzraudzībā, 4) amatieru līmeņa sportists un 5) indivīdi, kurus neuzrauga vai nevēlas uzraudzīt ne starptautiskā federācija, ne valsts antidopinga organizācija. Visiem starptautiska un valsts līmeņa sportistiem ir jāievēro Kodeksa antidopinga noteikumi; precīzas starptautiska un valsts mēroga sporta definīcijas ir jānosaka starptautisko federāciju un valstu antidopinga organizāciju antidopinga noteikumos.*

***Starptautiskais standarts* –** *WADA* pieņemts standarts, kas papildina *Kodeksu*. Ja *starptautiskajā standartā* (pretstatā citiem alternatīviem standartiem, praksei vai procedūrām) noteiktās prasības ir ievērotas, var secināt, ka *starptautiskajā standartā* norādītās procedūras ir veiktas pienācīgi. *Starptautiskajos standartos* ir iekļauti visi *tehniskie dokumenti*, kas izdoti atbilstoši attiecīgajam *starptautiskajam standartam*.

***Starptautiska līmeņa sportists* –** *sportists*, kas piedalās starptautiska līmeņa sacensībās, ko katra starptautiskā federācija nosaka saskaņā ar *Pārbaužu* un izmeklējumu *starptautisko* *standartu*.

*[Piezīme par termina “starptautiska līmeņa sportists” definīciju. Saskaņā ar Pārbaužu un izmeklējumu starptautisko standartu starptautiskā federācija var brīvi noteikt kritērijus sportistu klasificēšanai starptautiska līmeņa sportistos, piemēram, atbilstoši reitingam, dalībai noteiktos starptautiskos sporta pasākumos, licences tipam u. c. Tomēr tai šie kritēriji jāpublicē skaidri un precīzi, lai sportisti ātri un ērti varētu pārliecināties, vai viņi ir klasificēti kā starptautiska līmeņa sportisti. Piemēram, ja kritērijs ir dalība noteiktos starptautiskajos sporta pasākumos, tad starptautiskajai federācijai jāpublicē šo starptautisko sporta pasākumu saraksts.]*

***Starptautisks sporta pasākums* –** tāds *sporta pasākums* vai *sacensības*, kuru rīko Starptautiskā Olimpiskā komiteja, Starptautiskā Paraolimpiskā komiteja, starptautiskā federācija, lielu *sporta pasākumu* rīkotājorganizācija vai cita starptautiska sporta organizācija vai saistībā ar kuru kāda no minētajām organizācijām norīko tehniskās amatpersonas.

***Tehniskais dokuments* –** dokuments, kuru laiku pa laikam pieņem un publicē *WADA* un kurā iekļautas obligātās tehniskās prasības par konkrētiem tematiem antidopinga jomā, kā noteikts *starptautiskajā standartā*.

***Terapijas īstenošana (izplatīšana)* –** citas *personas* īstenota *aizliegtas vielas* vai *aizliegtas metodes* nodrošināšana, piegādāšana, uzraudzīšana, lietošanas veicināšana vai citāda līdzdalība tās *lietošanā* vai *lietošanas mēģinājumā*. Tomēr šī definīcija neietver tādas *bona fide* medicīniskā personāla darbības, kas saistītas ar *aizliegtu vielu* vai *aizliegtu metožu* *lietošanu* patiesā un likumīgā terapeitiskā nolūkā vai citu pieņemamu iemeslu dēļ, kā arī neietver darbības, kas saistītas ar tādām *aizliegtām vielām*, kuras nav aizliegtas *ārpus sacensību pārbaudēs*, ja vien apstākļi kopumā neliecina par to, ka šādas *aizliegtas vielas* ir lietotas nevis patiesi un likumīgi terapeitiskā nolūkā, bet gan sportiskā snieguma uzlabošanai.

***Terapeitiskās lietošanas atļauja (TLA)* –** *terapeitiskās lietošanas atļauja* ļauj *sportistam* ar medicīnisku stāvokli lietot *aizliegtu vielu* vai izmantot *aizliegtu metodi*, bet tikai tad, ja ir izpildīti 4. panta 4. punkta nosacījumi un *Terapeitiskās lietošanas atļaujas starptautiskā standarta* kritēriji.

***Valsts antidopinga organizācija* –** tādas valsts pilnvarotas struktūras, kam valsts līmenī ir galvenās pilnvaras un atbildība pieņemt un īstenot antidopinga noteikumus, norīkot *paraugu* vākšanu, pārvaldīt pārbaudes rezultātus un veikt *rezultātu pārvaldību* valsts līmenī. Ja kompetentā(-ās) valsts iestāde(-es) nav piešķīrusi(-šas) šādas pilnvaras, šādas struktūras funkcijas pilda *valsts olimpiskā komiteja* vai tās pilnvarota iestāde.

***Valsts līmeņa sportists* –** *sportists*, kas piedalās valsts līmeņa sacensībās, ko katra *valsts antidopinga organizācija* noteikusi saskaņā ar *Pārbaužu* un izmeklējumu *starptautisko* *standartu*.

***WADA* –** Pasaules Antidopinga aģentūra.

## 3.2. Pārbaužu un izmeklējumu starptautiskajā standartā definētie termini

***Dopinga kontrolieris* (jeb *DCO*) –** amatpersona, ko paraugu savākšanas iestāde ir apmācījusi un pilnvarojusi veikt *DCO* uzticētos pienākumus atbilstoši *Pārbaužu* un izmeklējumu *starptautiskajam standartam*.

**Eksperts –** eksperts(-i) un/vai ekspertu grupa, kam ir zināšanas konkrētajā jomā un ko izvēlas *antidopinga organizācija* un/vai *sportista* [bioloģiskās] pases pārvaldības struktūrvienība, ir atbildīga par [bioloģiskās] pases izvērtējuma sniegšanu. Ekspertam jābūt *antidopinga organizācijas* pieaicinātam ārējam ekspertam.

Hematoloģijas modulī ekspertu grupai jāsastāv vismaz no trim (3) ekspertiem, kuriem ir kvalifikācija vienā vai vairākās klīniskās un laboratoriskās hematoloģijas jomās, sporta medicīnā vai sporta fizioloģijā, jo tie attiecas uz asins dopingu. Steroīdu modulī ekspertu grupā jābūt vismaz trim (3) personām ar kvalifikāciju laboratorisko steroīdu analīžu, steroīdu dopinga un metabolisma un/vai klīniskās endokrinoloģijas jomā. Attiecībā uz abiem moduļiem ekspertu grupa jāveido no ekspertiem, kuriem ir tādas papildu zināšanas, kas ļautu tiem pārstāvēt visas būtiskās jomas. Ekspertu grupu var veidot vismaz trīs (3) norīkoti eksperti un jebkurš papildu eksperts vai eksperti, kas varētu būt vajadzīgs(-i) saskaņā ar jebkura norīkotā eksperta vai *antidopinga organizācijas sportista* [bioloģiskās] pases pārvaldības struktūrvienības pieprasījumu.

**Informācijas sniegšana par atrašanās vietu –** informācija, ko atbilstoši 4. panta 8. punkta noteikumiem *sportists* vai cita persona tā uzdevumā sniedz *pārbaudāmo sportistu reģistrā* (vai, ja atbilstīgi, *pārbaužu* reģistrā), norādot *sportista* atrašanās vietu nākamajā ceturksnī.

***Paraugu* savākšanas iestāde –** organizācija, kas atbild par *paraugu* savākšanu atbilstoši *Pārbaužu* un izmeklējumu *starptautiskā standarta* prasībām un ir vai nu 1) pati *pārbaudes* iestāde, vai arī 2) *deleģēta trešā puse*, kurai ir piešķirtas tiesības veikt *pārbaudes* vai ar kuru ir noslēgts attiecīgs apakšlīgums. Atbilstoši *Kodeksam pārbaudes* iestāde vienmēr ir tieši atbildīga par *Pārbaužu* un izmeklējumu *starptautiskā standarta* prasību ievērošanu saistībā ar *paraugu* vākšanu.

***Paraugu* savākšanas process –** visas tās secīgās darbības, kuras ir tieši saistītas ar *sportistu* un kuras veic, sākot no brīža, kad *sportistam* tiek paziņots par pārbaudi, līdz brīdim, kad *sportists* pēc *parauga(-u)* nodošanas atstāj *dopinga kontroles* punktu.

***Pārbaudes* iestāde –** *antidopinga organizācija*, kas pilnvaro *pārbaužu veikšanu sportistiem*, kuri ir tās pārraudzībā. Tā var pilnvarot *deleģēto trešo personu* veikt *pārbaudes* saskaņā ar *antidopinga organizācijas* pilnvarām un saskaņā ar tās noteikumiem.Šādu pilnvarojumu dokumentē. *Antidopinga organizācija*, kas pilnvarojusi *pārbaužu veikšanu*, saglabā *pārbaudes* iestādes statusu un atbilstoši *Kodeksam* ir tieši atbildīga par to, lai nodrošinātu, ka *deleģētā trešā persona*, kura veic *pārbaudes*, to dara saskaņā ar *Pārbaužu* un izmeklējumu *starptautiskā standarta* prasībām.

**Ziņojums par nesekmīgu mēģinājumu –** detalizēts ziņojums par nesekmīgu mēģinājumu ievākt *paraugu* no *sportista*, kas iekļauts *pārbaudāmo sportistu reģistrā* vai *pārbaužu* sarakstā, norādot mēģinājuma datumu, apmeklēto vietu, precīzu ierašanās laiku atrašanās vietā un došanos prom no tās, norādītajā vietā veiktos pasākumus, mēģinot atrast *sportistu* (tostarp sīka informācija par jebkādu saziņu ar trešām personām), un jebkādu citu ar mēģinājumu saistītu sīku informāciju.

## 3.3. Laboratoriju starptautiskajā standartā definētie termini

**Adaptīvais modelis –** matemātisks modelis, kas paredzēts, lai identificētu neparastus *sportistu* rezultātus ilgākā laika posmā. Izmantojot šo modeli, aprēķina *marķiera* vērtību garenprofila varbūtību, pieņemot, ka *sportistam* ir normāls fizioloģisks stāvoklis.

**Apstiprināšanas procedūra (*CP*) –** analītiska pārbaudes procedūra, kuras mērķis ir apstiprināt vienas vai vairāku konkrētu *aizliegto vielu*, viena vai vairāku konkrētu *aizliegtās vielas metabolītu* vai *aizliegtas vielas* vai *aizliegtas metodes lietošanas marķieru* klātbūtni *paraugā* un/vai, ja atbilstīgi, apstiprināt to koncentrāciju/attiecību/vērtību un/vai noteikt to izcelsmi (eksogēna vai endogēna).

**Kvantitatīvās noteikšanas robeža (*LOQ*) –** pārbaudes tehniskās veiktspējas analītiskais parametrs. Zemākā analizējamās vielas koncentrācija *paraugā*, kas norādītajos pārbaudes apstākļos var tikt kvantitatīvi noteikta ar pieņemamu precizitāti un ticamību (t. i., pieļaujamu mērījuma nenoteiktību).

**Laboratorija(-as) –** *WADA* akreditēta(-as) laboratorija(-as), kas izmanto pārbaužu metodes un procesus, lai saistībā ar *dopinga kontroles* pasākumiem sniegtu pierādāmus datus *aizliegto vielu un metožu sarakstā* iekļauto *aizliegto vielu* vai *aizliegto metožu* lietošanas konstatēšanai un/vai identificēšanai un – vajadzības gadījumā – sliekšņa vielas daudzuma noteikšanai urīna *paraugos* un citās bioloģiskajās matricās.

**Laboratoriskās dokumentācijas pakete –** laboratorijas sagatavotais materiāls, kas apstiprina analīžu rezultātu, piemēram, *nelabvēlīgu analīžu rezultātu*, kā noteikts *WADA* *tehniskajā dokumentā* par laboratoriskās dokumentācijas paketēm (*TD LDOC*).

**Neatkarīgais liecinieks –** *persona*, kuru *pārbaudes* iestāde, laboratorija vai *WADA* uzaicinājusi novērot atsevišķas analītiskās pārbaudes procesa daļas. Neatkarīgais liecinieks, ja atbilstīgi, ir neatkarīgs no *sportista* un viņa pārstāvja(-jiem), laboratorijas, *paraugu* savākšanas iestādes, *pārbaudes* iestādes/*rezultātu pārvaldības* iestādes vai *WADA*. Neatkarīgajam lieciniekam var izmaksāt atlīdzību par viņa sniegtajiem pakalpojumiem.

**Sliekšņa viela –** eksogēna vai endogēna *aizliegtā viela, aizliegtās vielas metabolīts* vai *marķieris*, attiecībā uz kuru tas, ka identificēšanas vai kvantitatīvās noteikšanas procesā (*piemēram*, nosakot koncentrāciju, attiecību, vērtību) ir konstatēts, ka ir pārsniegta iepriekš noteiktā *izšķiršanas robeža*, vai, ja atbilstīgi, tas, ka ir noteikts, ka tā izcelsme ir eksogēna, nozīmē *nelabvēlīgu analīžu rezultātu*. Sliekšņa vielas kā tādas tiek identificētas *tehniskajā dokumentā* par izšķiršanas robežām (*TD DL*).

***Sportista* [bioloģiskās] pases pārvaldības struktūrvienība (*APMU*) –** vienas vai vairāku *personu* veidota struktūrvienība, kas ir atbildīga par *sportistu bioloģisko pasu* savlaicīgu pārvaldību *ADAMS par pasi atbildīgās organizācijas vārdā.*

## 3.4. Terapeitiskās lietošanas atļaujas starptautiskajā standartā definētie termini

**Terapeitisks –** tāds, kas attiecas uz medicīniskā stāvokļa uzlabošanu, izmantojot ārstnieciskos līdzekļus vai metodes, vai nodrošina vai veicina ārstēšanu.

## 3.5. Privātuma un personas datu aizsardzības starptautiskajā standartā definētie termini

**Personas dati –** informācija, kas tostarp ietver sensitīvus personas datus, kuri attiecas uz identificētu vai identificējamu *dalībnieku* vai uz citām *personām*, kuru informācija ir apstrādāta tikai saistībā ar *antidopinga organizācijas* antidopinga pasākumiem.

*[Piezīme par termina “personas dati” definīciju. Tas nozīmē, ka personas dati tostarp ir sportista vārds un uzvārds, dzimšanas gads, kontaktinformācija un informācija par sportista piederību sporta organizācijām, atrašanās vietu, TLA (ja tādas ir piešķirtas), antidopinga pārbaužu rezultātiem un rezultātu pārvaldību (tostarp par disciplinārlietām, pārsūdzībām un sankcijām). Personas dati ir arī tie personas dati un kontaktinformācija, kas attiecas uz citām personām, piemēram, uz medicīnas speciālistiem un citām personām, kuras strādā ar sportistu, ārstē viņu vai palīdz viņam antidopinga jautājumos. Arī šāda informācija ir personas dati, un to regulē ar šo starptautisko standartu visā tās apstrādes laikā, neraugoties uz to, vai attiecīgā persona turpina būt organizēto sporta sacensību dalībnieks.]*

## 3.6. Definētie termini, kas Starptautiskajā rezultātu pārvaldības standartā ir lietoti īpašā nozīmē

**[Bioloģiskā] pase –** visu atsevišķam *sportistam* būtisko datu apkopojums, kurā var būt iekļauti *marķieru* garenprofili, konkrētā *sportista* unikālie heterogēnie faktori un cita būtiska informācija, kas palīdz novērtēt *marķierus*.

**Ekspertu grupa –** eksperti ar zināšanām konkrētajā jomā, kurus izvēlas *antidopinga organizācija* un/vai *sportista* [bioloģiskās] pases pārvaldības struktūrvienība un kuri ir atbildīgi par [bioloģiskās] pases izvērtējuma sniegšanu. Darbam hematoloģijas modulī ekspertiem vajadzīgas zināšanas vienā vai vairākās klīniskās hematoloģijas jomās (patoloģisku asins stāvokļu diagnostikā), sporta medicīnā vai sporta fizioloģijā. Darbam steroīdu modulī ekspertiem vajadzīgas zināšanas laboratorisko analīžu, steroīdu dopinga un/vai endokrinoloģijas jomā. Attiecībā uz abiem moduļiem ekspertu grupa jāveido no ekspertiem, kuriem ir tādas papildu zināšanas, kas ļautu tiem pārstāvēt visas būtiskās jomas. Ekspertu grupu var veidot vismaz trīs norīkoti eksperti un jebkurš papildu eksperts vai eksperti, kas varētu būt vajadzīgs(-i) saskaņā ar jebkura norīkotā eksperta(-u) vai *antidopinga organizācijas* *sportista* [bioloģiskās] pases pārvaldības struktūrvienības pieprasījumu.

**Informācijas nesniegšana –** *sportista* (vai trešās personas, kam *sportists* ir deleģējis šo uzdevumu) precīzas un pilnīgas tādas informācijas par atrašanās vietu nesniegšana, kas ļauj noteikt *sportista* atrašanās vietu *pārbaužu* nolūkā laikos un vietās, kuri noteikti sniegtajā informācijā par atrašanās vietu, vai arī vajadzības gadījumā šīs sniegtās informācijas par atrašanās vietu neprecizēšana, lai nodrošinātu, ka tā saglabājas precīza un pilnīga, atbilstoši *Pārbaužu* un izmeklējumu *starptautiskā standarta* 4. panta 8. punktam un *Starptautiskā rezultātu pārvaldības standarta* B pielikuma 2. punktam.

**Informācijas par atrašanās vietu nesniegšana –** informācijas nesniegšana vai neierašanās uz pārbaudi.

**Lietas izskatīšanas process –** process, kas ietver laika posmu starp lietas nodošanu izskatīšanai lietas izskatīšanas komisijā vai tiesā līdz brīdim, kad lietas izskatīšanas komisija izdod un paziņo lēmumu (pirmajā instancē vai pārsūdzības izskatīšanā).

**Neierašanās uz pārbaudi –** *sportista* nepieejamība *pārbaužu* veikšanai tajā vietā un 60 minūšu ilgā laika sprīdī, ko viņš norādījis, sniedzot informāciju par savu atrašanās vietu attiecīgajā dienā, saskaņā ar *Pārbaužu* un izmeklējumu *starptautiskā standarta* 4. panta 8. punktu un *Starptautiskā rezultātu pārvaldības standarta* B pielikuma 2. punktu.

**Par pasi atbildīgā organizācija –** *antidopinga organizācija*, kas ir atbildīga par attiecīgā *sportista* [bioloģiskās] pases *rezultātu pārvaldību* un informācijas apmaiņu ar citu(-ām) *antidopinga organizāciju(-ām)* attiecībā uz būtisku informāciju šī *sportista* pasē.

**Prasību neievērošana –** šo terminu lieto, lai apzīmētu antidopinga noteikumu pārkāpumus saskaņā ar *Kodeksa* 2. panta 3. punktu un/vai 2. panta 5. punktu.

***Rezultātu pārvaldības* iestāde –** *antidopinga organizācija*, kura ir atbildīga par to, lai attiecīgajā gadījumā veiktu *rezultātu pārvaldību*,

***Sportista bioloģiskās pases* dokumentācijas pakete –** *sportista* [bioloģiskās] pases pārvaldības struktūrvienības apkopots materiāls, kas apliecina *nelabvēlīgus [bioloģiskās] pases parametrus*, tostarp, bet ne tikai, analītiskus datus, ekspertu grupas piezīmes, pierādījumus par pretrunīgiem faktoriem, kā arī citu attiecīgu apliecinošu informāciju.

## 3.7. Interpretācija

**3.7.1.** *Starptautiskā rezultātu pārvaldības standarta* oficiālo tekstu publicē angļu un franču valodā. Ja starp teksta versijām angļu un franču valodā ir pretrunas, noteicošā ir teksta versija angļu valodā.

**3.7.2.** Līdzīgi kā *Kodekss* arī *Starptautiskais rezultātu pārvaldības standarts* ir sagatavots, pienācīgi ņemot vērā proporcionalitātes un cilvēktiesību ievērošanas principus, kā arī citus piemērojamos tiesiskos principus. To interpretē un piemēro, ņemot vērā šos aspektus.

**3.7.3.** Piezīmēs, kas sniegtas attiecībā uz vairākiem *Starptautiskā rezultātu pārvaldības standarta* noteikumiem, ir iekļauti norādījumi par šo noteikumu interpretāciju.

**3.7.4.** Ja vien nav noteikts citādi, atsauces uz sadaļām un pantiem ir atsauces uz *Starptautiskā rezultātu pārvaldības standarta* sadaļām un pantiem.

**3.7.5.** Ja *Starptautiskajā rezultātu pārvaldības standartā* lietots termins “dienas”, tas nozīmē kalendārās dienas, ja vien nav norādīts citādi.

**3.7.6.** *Starptautiskā rezultātu pārvaldības standarta* pielikumiem ir tāds pats obligātais statuss kā pārējam *starptautiskā standarta* tekstam.

# OTRĀ DAĻA. *REZULTĀTU PĀRVALDĪBA*. VISPĀRĪGI PRINCIPI

# 4.0. Vispārīgi principi

## 4.1. Rezultātu pārvaldības konfidencialitāte

Izņemot informācijas atklāšanu, tostarp *publisku atklāšanu*, kas ir nepieciešama vai atļauta atbilstoši *Kodeksa* 14. pantam vai šim *starptautiskajam standartam*, visi ar *rezultātu pārvaldību* saistītie procesi un procedūras ir konfidenciālas.

## 4.2. Savlaicīgums

Godīga un efektīva sporta taisnīguma interesēs par antidopinga noteikumu pārkāpumiem ir jātiesā savlaicīgi. Neatkarīgi no antidopinga noteikumu pārkāpuma veida un izņemot gadījumus, kas saistīti ar sarežģītiem jautājumiem vai kavējumiem, kurus *antidopinga organizācija* nevar ietekmēt (piemēram, ar *sportistu* vai citu *personu* saistīti kavējumi), *antidopinga organizācijām* jābūt iespējai noslēgt *rezultātu pārvaldību* (tostarp veikt lietas izskatīšanas procesu pirmajā instancē) sešu (6) mēnešu laikā pēc paziņojuma saņemšanas saskaņā ar 5. pantu turpmāk dokumentā.

*[Piezīme par 4. panta 2. punktu. Sešu (6) mēnešu periods ir vadlīnija, kas var radīt sekas rezultātu pārvaldības iestādei saistībā ar noteikumu ievērošanu tikai smaga(-u) un/vai atkārtota(-u) pārkāpuma(-u) gadījumā.]*

# TREŠĀ DAĻA. *REZULTĀTU PĀRVALDĪBA*. IEPRIEKŠĒJA IZSKATĪŠANA

# 5.0. Pirmais *rezultātu pārvaldības* posms

Šajā 5. pantā ir noteiktas procedūras, kas piemērojamas pirmajam *rezultātu pārvaldības* posmam: *nelabvēlīgi analīžu rezultāti* (5. panta 1. punkts), *netipiskas atrades* (5. panta 2. punkts) un citi jautājumi (5. panta 3. punkts), kas ietver potenciālu prasību neievērošanu (5. panta 3. punkta 1. apakšpunkta 1. punkts), informācijas par atrašanās vietu nesniegšanu (5. panta 3. punkta 1. apakšpunkta 2. punkts) un *sportista bioloģiskās pases* atrades (5. panta 3. punkta 1. apakšpunkta 3. punkts). Paziņošanas prasības attiecībā uz jautājumiem, uz kuriem attiecas 5. panta 3. punkts, ir aprakstītas 5. panta 3. punkta 2. apakšpunktā.

*[Piezīme par 5. pantu. Ja lielu sporta pasākumu rīkotājorganizācijas antidopinga noteikumi paredz ierobežotu rezultātu pārvaldības paātrinātu izskatīšanu, lielu sporta pasākumu rīkotājorganizācijas antidopinga noteikumi var paredzēt, ka sportistam vai citai personai sniedz tikai vienu paziņojumu. Paziņojuma vēstules saturā mutatis mutandis jāatspoguļo 5. panta noteikumi.]*

## 5.1. Nelabvēlīgi analīžu rezultāti

**5.1.1. Sākotnējā pārskatīšana**

Saņemot *nelabvēlīgus analīžu rezultātus*, *rezultātu pārvaldības* iestāde veic pārskatīšanu, lai noteiktu, vai a) ir piešķirta vai tiks piešķirta piemērojama *TLA*, kā to paredz *Terapeitiskās lietošanas atļaujas starptautiskais standarts* (5. panta 1. punkta 1. apakšpunkta 1. punkts); b) ir kāda acīmredzama novirze no *Pārbaužu* un izmeklējumu *starptautiskā standarta* vai Laboratoriju *starptautiskā standarta*, kas izraisīja *nelabvēlīgus analīžu rezultātus* (5. panta 1. punkta 1. apakšpunkta 2. punkts), un/vai c) ir skaidrs, ka *nelabvēlīgu analīžu rezultātu* iemesls ir attiecīgas *aizliegtas vielas* iekšķīga lietošana atļautā veidā (5. panta 1. punkta 1. apakšpunkta 3. punkts).

#### 5.1.1.1. Terapeitiskās lietošanas atļauja

**5.1.1.1.1.** *Rezultātu pārvaldības* iestāde iepazīstas ar *sportista* datiem *ADAMS* sistēmā un apspriežas ar citām *antidopinga organizācijām*, kas varētu būt apstiprinājušas *TLA* attiecībā uz *sportistu* (piemēram, *valsts antidopinga organizācija* vai starptautiskā federācija), lai noteiktu, vai *TLA* ir piešķirta.

*[Piezīme par 5. panta 1. punkta 1. apakšpunkta 1. punkta 1. apakšpunktu. Saskaņā ar Aizliegto vielu un metožu sarakstu un tehnisko dokumentu par izšķiršanas robežām apstiprinātā sliekšņa vielu daudzuma noteikšanai, ja sportista paraugā attiecīgi jebkurā laikā vai sacensību laikā jebkurā daudzumā konstatē sliekšņa vielu (noteikta Aizliegto vielu un metožu sarakstā), kas lietota kopā ar kādu diurētisku vai maskēšanas līdzekli, tad to uzskata par nelabvēlīgu analīžu rezultātu, ja vien šis sportists papildus attiecīgā diurētiskā vai maskēšanas līdzekļa lietošanas atļaujai nav saņēmis apstiprinātu attiecīgās vielas TLA. Tādēļ šādas noteikšanas gadījumā rezultātu pārvaldības iestāde nosaka arī to, vai sportists ir saņēmis apstiprinātu konstatētās sliekšņa vielas TLA.]*

**5.1.1.1.2.** Ja sākotnējā pārskatīšanā konstatē, ka *sportistam* ir izsniegta attiecīga *TLA*, tad *rezultātu pārvaldības* iestāde veic šādu pēcpārbaudi, kas nepieciešama, lai noteiktu, vai ir ievērotas *TLA* īpašās prasības.

**5.1.1.2. Acīmredzama novirze no *Pārbaužu* un izmeklējumu *starptautiskajā standartā noteiktajiem kritērijiem* un/vai Laboratoriju *starptautiskajā standartā noteiktajiem kritērijiem***

*Rezultātu pārvaldības* iestādei jāpārskata *nelabvēlīgi analīžu rezultāti*, lai noteiktu, vai ir konstatējama novirze no *Pārbaužu* un izmeklējumu *starptautiskajā standartā* un/vai Laboratoriju *starptautiskajā standartā* noteiktajiem kritērijiem. Tā ietvaros var pārskatīt laboratoriskās dokumentācijas paketi, ko laboratorija sagatavojusi, lai pamatotu *nelabvēlīgus analīžu rezultātus* (ja pakete ir pieejama pārskata laikā), un attiecīgo(-ās) *dopinga kontroles* anketu(-as) un *pārbaužu* dokumentus.

### 5.1.1.3. Acīmredzama iekšķīga lietošana atļautā veidā

Ja *nelabvēlīgie analīžu rezultāti* ir saistīti ar *aizliegtu vielu*, kuru atļauts izmantot konkrētā(-os) veidā(-os) atbilstoši *Aizliegto vielu un metožu sarakstam*, *rezultātu pārvaldības* iestāde izskata visus attiecīgos pieejamos dokumentus (piemēram, *dopinga kontroles* anketu), lai noteiktu, vai *aizliegtā viela* ir šķietami ievadīta atļautajā veidā, un, ja tā ir, apspriežas ar ekspertu, lai noteiktu, vai *nelabvēlīgie analīžu rezultāti* ir saderīgi ar šķietamo iekšķīgas lietošanas veidu.

*[Piezīme par 5. panta 1. punkta 1. apakšpunkta 3. punktu. Skaidrības labad – sākotnējās pārskatīšanas rezultāts neliedz sportistam apgalvot, ka viņš aizliegto vielu lietojis atļautā veidā vēlākā rezultātu pārvaldības posmā.]*

### 5.1.2. Paziņošana

**5.1.2.1.** Ja, pārbaudot *nelabvēlīgus analīžu rezultātus*, nav atklāts, ka būtu izsniegta attiecīga *TLA* vai ka *sportists* būtu bijis tiesīgs saņemt šādu atļauju atbilstoši *Terapeitiskās lietošanas atļaujas starptautiskajam standartam*, un nav konstatēta tāda novirze no *Pārbaužu* un izmeklējumu *starptautiskā standarta* vai Laboratoriju *starptautiskā standarta*, kuras dēļ *analīžu rezultāti* varētu būtu *nelabvēlīgi*, vai ir skaidrs, ka *nelabvēlīgu analīžu rezultātu* iemesls ir attiecīgās *aizliegtās vielas* iekšķīga lietošana atļautā veidā, *rezultātu pārvaldības* iestāde nekavējoties informē *sportistu*:

a) par *nelabvēlīgiem analīžu rezultātiem*;

*[Piezīme par 5. panta 1. punkta 2. apakšpunkta 1. punkta a) apakšpunktu. Ja nelabvēlīgi analīžu rezultāti ir saistīti ar salbutamolu, formoterolu, cilvēku horionu gonadotropīnu vai citu aizliegto vielu, uz ko attiecas īpašas tehniskajā dokumentā izklāstītas rezultātu pārvaldības prasības, rezultātu pārvaldības iestāde papildus ievēro 5. panta 1. punkta 2. apakšpunkta 2. punktu. Sportistam iesniedz visu attiecīgo dokumentāciju, tostarp dopinga kontroles anketas kopiju un laboratorijā gūtos rezultātus.]*

b) par to, ka *nelabvēlīgi analīžu rezultāti* var būt *Kodeksa* 2. panta 1. punktā un/vai 2. panta 2. punktā norādīto antidopinga noteikumu pārkāpums un tāpēc var tikt piemērotas attiecīgas *sekas*;

*[Piezīme par 5. panta 1. punkta 2. apakšpunkta 1. punkta b) apakšpunktu. Ja jautājums skar nelabvēlīgus analīžu rezultātus, paziņojuma un apsūdzības vēstulē (7. pants) rezultātu pārvaldības iestādei ir vienmēr jānorāda sportistam gan Kodeksa 2. panta 1. punkts, gan 2. panta 2. punkts. Rezultātu pārvaldības iestāde atsaucas uz ADAMS sistēmu un sazinās ar WADA un citām attiecīgajām antidopinga organizācijām, lai noteiktu, vai ir konstatējams kāds iepriekšējs antidopinga noteikumu pārkāpums, un, nosakot piemērojamās sekas, ņem šādu informāciju vērā.]*

c) par *sportista* tiesībām pieprasīt veikt *parauga* “B” daļas analīzi vai, ja viņš šādu analīzi nepieprasa, par to, ka *sportists* ir neatsaucami atteicies no *parauga* “B” daļas analīzes;

*[Piezīme par 5. panta 1. punkta 2. apakšpunkta 1. punkta c) apakšpunktu. Rezultātu pārvaldības iestāde var tomēr pieprasīt veikt parauga “B” daļas analīzi pat tad, ja sportists nepieprasa parauga “B” daļas analīzi vai ja tas skaidri vai netieši atsakās no tiesībām veikt parauga “B” daļas analīzi. Rezultātu pārvaldības iestāde savos antidopinga noteikumos var paredzēt, ka parauga “B” daļas analīžu izmaksas sedz sportists.]*

d) par to, ka atbilstoši Laboratoriju *starptautiskajam standartam* *sportistam* un/vai *sportista* pārstāvim ir iespēja piedalīties *parauga* “B” daļas atvēršanā un analīzes izpildē;

e) par *sportista* tiesībām pieprasīt *parauga* “A” daļas laboratoriskās dokumentācijas paketes kopiju, kurā iekļauta Laboratoriju *starptautiskajā standartā* noteiktā informācija;

*[Piezīme par 5. panta 1. punkta 2. apakšpunkta 1. punkta e) apakšpunktu. Šo pieprasījumu iesniedz rezultātu pārvaldības iestādē, nevis tieši laboratorijā.*

*Rezultātu pārvaldības iestāde var savos antidopinga noteikumos paredzēt, ka izmaksas, kas saistītas ar laboratoriskās dokumentācijas paketes(-šu) izsniegšanu, sedz sportists.]*

f) par *sportista* iespēju sniegt paskaidrojumu īsā termiņā;

g) par *sportista* iespēju sniegt *būtisku palīdzību*, kā noteikts *Kodeksa* 10. panta 7. punkta 1. apakšpunktā, atzīt antidopinga noteikumu pārkāpumu un, iespējams, izmantot viena gada samazinājumu *diskvalifikācijas* termiņam saskaņā ar *Kodeksa* 10. panta 8. punkta 1. apakšpunktu (ja atbilstīgi) vai mēģināt noslēgt vienošanos par lietas atrisināšanu saskaņā ar *Kodeksa* 10. panta 8. punkta 2. apakšpunktu un

h) par visiem jautājumiem, kas saistīti ar *pagaidu aizliegumu* piedalīties sacensībās (tostarp par *sportista* iespēju piekrist brīvprātīgam *pagaidu aizliegumam* piedalīties sacensībās), kā norādīts 6. pantā (ja atbilstīgi).

**5.1.2.2.** Turklāt, ja *nelabvēlīgi analīžu rezultāti* ir saistīti ar turpmāk norādītajām *aizliegtajām vielām*, *rezultātu pārvaldības* iestāde rīkojas šādi:

a) attiecībā uz salbutamolu vai formoterolu – paziņojuma vēstulē vērš *sportista* uzmanību uz to, ka *sportists*, veicot kontrolētu farmakokinētisko pētījumu, var pierādīt, ka *nelabvēlīgo analīžu rezultātu* iemesls bija terapeitiska deva, jo tika ieelpota maksimālā deva, kura norādīta *Aizliegto vielu un metožu saraksta* S3 grupā.Turklāt *sportista* uzmanība tiek vērsta uz kontrolētā farmakokinētiskā pētījuma galvenajiem pamatprincipiem, un tos norāda kopā ar to laboratoriju sarakstu, kuras varētu veikt kontrolēto farmakokinētisko pētījumu. *Sportistam* piešķir septiņu (7) dienu termiņu, kurā tam jānorāda, vai tas plāno veikt kontrolētu farmakokinētisko pētījumu, jo citādi *rezultātu pārvaldības* iestāde var veikt *rezultātu pārvaldību*;

b) attiecībā uz cilvēku horionu gonadotropīnu urīnā – ievēro 2019. gada tehniskā dokumenta par ziņošanu par cilvēka horionu gonadotropīna (*hCG*) un luteinizējošā hormona (LH) atradēm vīrieša dzimuma *sportistu* urīnā un to pārvaldību (TD2019CG/LH) 6. pantā vai jebkurā *tehniskā dokumenta* vēlākā versijā noteiktās procedūras;

c) attiecībā uz citām *aizliegtām vielām*, uz kurām attiecas *tehniskajā dokumentā* vai citā *WADA* izdotā dokumentā izklāstītas īpašas *rezultātu pārvaldības* prasības – ievēro procedūras, kas izklāstītas attiecīgajā *tehniskajā dokumentā* vai citā *WADA* izdotā dokumentā.

**5.1.2.3.** Tāpat *rezultātu pārvaldības* iestāde norāda *parauga* “B” daļas analīzes plānoto datumu, laiku un vietu, lai ņemtu vērā iespējamību, ka *sportists* vai *rezultātu pārvaldības* iestāde vēlas pieprasīt *parauga* “B” daļas analīzi; to dara paziņojuma vēstulē, kas minēta 5. panta 1. punkta 2. apakšpunkta 1. punktā, vai nākamajā vēstulē tūlīt pēc tam, kad *sportists* (vai *rezultātu pārvaldības* iestāde) ir pieprasījis *parauga* “B” daļas analīzi.

*[Piezīme par 5. panta 1. punkta 2. apakšpunkta 3. punktu. Atbilstoši Laboratoriju starptautiskā standarta 5.3.4.5.4.8.5. punktam parauga “B” daļas apstiprinājums jāveic pēc iespējas ātrāk un ne vēlāk kā trīs (3) mēnešus pēc tam, kad ir sniegts paziņojums par parauga “A” daļas nelabvēlīgajiem analīžu rezultātiem.*

*Parauga “B” daļas apstiprinājuma analīzes laiku var stingri noteikt īstermiņā bez iespējas to atlikt, ja apstākļi to attaisno.*

*Tas jo īpaši un bez ierobežojumiem var attiekties uz pārbaužu veikšanu lielu sporta pasākumu laikā vai tūlīt pirms vai pēc tiem, vai tad, ja parauga “B” daļas analīzes turpmāka atlikšana varētu būtiski palielināt parauga bojājuma risku.]*

**5.1.2.4.** Ja *sportists* pieprasa veikt *parauga* “B” daļas analīzi, bet apgalvo, ka pats un/vai tā pārstāvis nevar ierasties *rezultātu pārvaldības* iestādes norādītajā ieplānotajā datumā, *rezultātu pārvaldības* iestāde sadarbojas ar laboratoriju un piedāvā (vismaz) divus (2) alternatīvus datumus.

*[Piezīme par 5. panta 1. punkta 2. apakšpunkta 4. punktu. Nosakot alternatīvos datumos, vērā ņem turpmāk minēto: 1) sportista nepieejamības iemeslus un 2) nepieciešamību novērst parauga bojāšanos un nodrošināt rezultātu savlaicīgu pārvaldību.]*

**5.1.2.5.** Ja *sportists* un tā pārstāvis apgalvo, ka nevar ierasties piedāvātajos alternatīvajos datumos, *rezultātu pārvaldības* iestāde dod norādījumus laboratorijai tomēr turpināt pārbaudi un norīkot neatkarīgu liecinieku, kurš pārbauda, vai *parauga* “B” daļas traukam nav *falsifikācijas* pazīmju un vai identifikācijas numuri atbilst tiem, kuri norādīti savākšanas dokumentācijā.

*[Piezīme par 5. panta 1. punkta 2. apakšpunkta 5. punktu. Neatkarīgu liecinieku var iecelt pat tad, ja sportists ir norādījis, ka piedalīsies pārbaudē un/vai tiks pārstāvēts.]*

**5.1.2.6.** Ja *parauga* “B” daļas analīzes rezultāti apstiprina *parauga* “A” daļas analīzes rezultātus, *rezultātu pārvaldības* iestāde nekavējoties paziņo *sportistam* šos rezultātus un nosaka *sportistam* īsu termiņu paskaidrojumu sniegšanai vai papildināšanai. *Sportistam* dod arī iespēju atzīt antidopinga noteikumu pārkāpumu, lai tas, ja atbilstīgi, varētu izmantot viena gada samazinājumu *diskvalifikācijas* termiņam saskaņā ar *Kodeksa* 10. panta 8. punkta 1. apakšpunktu, un/vai brīvprātīgi piekrist *pagaidu aizliegumam* piedalīties sacensībās, kā norādīts *Kodeksa* 7. panta 4. punkta 4. apakšpunktā.

**5.1.2.7.** Saņemot jebkādu *sportista* paskaidrojumu, *rezultātu pārvaldības* iestāde var bez ierobežojumiem noteiktā termiņā pieprasīt papildu informāciju un/vai dokumentus no *sportista* vai sazināties ar trešām personām, lai novērtētu paskaidrojuma pamatotību.

*[Piezīme par 5. panta 1. punkta 2. apakšpunkta 7. punktu. Ja pozitīvais konstatējums ir saistīts ar aizliegto vielu, uz kuru attiecas noteikums par lietošanu atļautā veidā (piemēram, ieelpojot, lietojot transdermāli vai oftalmoloģiski), un ja sportists apgalvo, ka pozitīvā konstatējuma iemesls ir lietošana atļautā veidā, rezultātu pārvaldības iestādei jānovērtē paskaidrojuma ticamība, sazinoties ar trešām personām (tostarp zinātniskajiem ekspertiem), pirms pieņemt lēmumu neturpināt rezultātu pārvaldību.]*

**5.1.2.8.** Visus paziņojumus, ko *rezultātu pārvaldības* iestāde sniedz *sportistam* saskaņā ar 5. panta 1. punkta 2. apakšpunktu, tā sniedz arī *sportista valsts antidopinga organizācijai(-ām)*, starptautiskajai federācijai un *WADA*, turklāt paziņojumu nekavējoties iesniedz *ADAMS* sistēmā.

*[Piezīme par 5. panta 1. punkta 2. apakšpunkta 8. punktu. Ciktāl tas jau nav noteikts sportistam adresētajā paziņojumā, šajā paziņojumā iekļauj šādu informāciju (ja atbilstīgi) – sportista vārdu un uzvārdu, valsti, sporta veidu un sporta disciplīnu, norādi par to, vai pārbaude veikta sacensību laikā vai ārpus sacensībām, paraugu vākšanas datumu, laboratorijas paziņoto analītisko rezultātu un citu informāciju, kā norādīts Pārbaužu un izmeklējumu starptautiskajā standartā.]*

## 5.2. Netipiskas atrades

**5.2.1.** Saņemot *netipiskas atrades*, *rezultātu pārvaldības* iestāde veic pārskatīšanu, lai noteiktu, vai: a) ir piešķirta vai tiks piešķirta piemērojamā *TLA*, kā noteikts *Terapeitiskās lietošanas atļaujas starptautiskajā standartā* (pēc analoģijas skat. 5. panta 1. punkta 1. apakšpunkta 1. punktu); b) ir kāda acīmredzama novirze no *Pārbaužu* un izmeklējumu *starptautiskā standarta* vai Laboratoriju *starptautiskā standarta*, kuras dēļ iegūta *netipiska atrade* (pēc analoģijas skat. 5. panta 1. punkta 1. apakšpunkta 2. punktu), un/vai c) ir skaidrs, ka *aizliegtas vielas* iekšķīga lietošana notikusi atļautā veidā (pēc analoģijas skat. 5. panta 1. punkta 1. apakšpunkta 3. punktu). Ja pārskatīšanā netiek konstatēta piemērojama *TLA*, acīmredzama novirze, kas izraisījusi *netipisku atradi* vai iekšķīgu lietošanu atļautajā veidā, *rezultātu pārvaldības* iestāde veic nepieciešamo izmeklēšanu.

*[Piezīme par 5. panta 2. punkta 1. apakšpunktu. Ja uz attiecīgo aizliegto vielu attiecas īpašas rezultātu pārvaldības prasības, kas izklāstītas tehniskajā dokumentā, rezultātu pārvaldības iestāde ievēro tajā noteiktās procedūras.*

*Turklāt rezultātu pārvaldības iestāde var sazināties ar WADA, lai noteiktu, kādi izmeklēšanas pasākumi jāveic. Šos izmeklēšanas pasākumus WADA var paredzēt īpašā paziņojumā vai citā dokumentā.]*

**5.2.2.** *Rezultātu pārvaldības* iestāde neziņo par *netipisko atradi*, līdz tā nav pabeigusi izmeklēšanu un izlēmusi, vai tā šo *netipisko atradi* uzskatīs par *nelabvēlīgu analīžu rezultātu*, izņemot šādus gadījumus:

a) ja *rezultātu pārvaldības* iestāde konstatē, ka pirms izmeklēšanas slēdziena ir jāveic *parauga* “B” daļas analīze, tad *rezultātu pārvaldības* iestāde drīkst veikt *parauga* “B” daļas analīzi pēc tam, kad par to ir paziņojusi *sportistam*, šajā paziņojumā iekļaujot *netipiskās atrades* aprakstu un 5. panta 1. punkta 2. apakšpunkta 1. punkta c) līdz e) apakšpunktā un 5. panta 1. punkta 2. apakšpunkta 3. punktā norādīto informāciju;

b) ja neilgi pirms kāda *starptautiska sporta pasākuma* *lielu sporta pasākumu rīkotājorganizācija* vai tāda sporta organizācija, kurai drīz jāievēro termiņš komandas dalībnieku izvēlei kādam *starptautiskam sporta pasākumam*, lūdz *rezultātu pārvaldības* iestādei atklāt, vai uz kādu no tiem *sportistiem*, kurus šī *lielu sporta pasākumu rīkotājorganizācija* vai sporta organizācija ir iekļāvusi savā sarakstā, attiecas vēl neizmeklēts *netipiskas atrades* gadījums, *rezultātu pārvaldības* iestāde šādu *sportistu* norāda tikai pēc tam, kad par *netipisko atradi* ir paziņojusi pašam *sportistam*, vai

c) ja pēc kvalificēta medicīnas personāla vai ekspertu atzinuma *netipiskā atrade* var būt saistīta ar nopietnu patoloģiju, kuras dēļ ir nepieciešama neatliekama medicīniskā palīdzība.

**5.2.3.** Ja pēc izmeklēšanas beigām *rezultātu pārvaldības* iestāde nolemj *netipiskas atrades* izmeklēt kā *nelabvēlīgus analīžu rezultātus*, procedūrā *mutatis mutandis* ievēro 5. panta 1. punkta noteikumus.

## 5.3. Jautājumi, kas nav saistīti ar nelabvēlīgiem analīžu rezultātiem vai netipisku atradi

### 5.3.1. Īpaši gadījumi

**5.3.1.1. Ziņojums par iespējamu prasību neievērošanu**

*Rezultātu pārvaldības* iepriekšējas izskatīšanas posmu saistībā ar iespējamu prasību neievērošanu īsteno, kā norādīts A pielikumā – Iespējamās prasību neievērošanas izskatīšana.

### 5.3.1.2. Informācijas par atrašanās vietu nesniegšana

*Rezultātu pārvaldības* iepriekšējas izskatīšanas posmu saistībā ar iespējamu informācijas par atrašanās vietu nesniegšanu īsteno, kā norādīts B pielikumā – *Rezultātu pārvaldība* attiecībā uz informācijas par atrašanās vietu nesniegšanu.

**5.3.1.3. *Sportista bioloģiskās pases* atrades**

*Rezultātu pārvaldības* iepriekšējas izskatīšanas posmu saistībā ar *netipiskiem [bioloģiskās] pases parametriem* vai saistībā ar pasēm, kuras *sportista* [bioloģiskās] pases pārvaldības struktūrvienība ir iesniegusi ekspertam, jo nav konstatēti *netipiski [bioloģiskās] pases parametri*, īsteno, kā norādīts C pielikumā – *Rezultātu pārvaldības* prasības un procedūras *sportista bioloģiskās pases vajadzībām*.

### 5.3.2. Paziņojums par īpašiem gadījumiem vai citiem antidopinga noteikumu pārkāpumiem saskaņā ar pantu

**5.3.2.1.** Ja *rezultātu pārvaldības* iestāde uzskata, ka *sportists* vai cita *persona* ir izdarījusi antidopinga noteikumu pārkāpumu(-us), tā nekavējoties paziņo *sportistam* par:

a) attiecīgo antidopinga noteikumu pārkāpumu(-iem) un piemērojamajām *sekām*;

b) attiecīgajiem faktiskajiem apstākļiem, uz kuriem balstās apgalvojumi;

c) attiecīgajiem pierādījumiem, ar kuriem pamato minētos faktus un kuri, pēc *rezultātu pārvaldības* iestādes ieskatiem, pierāda, ka *sportists* vai cita *persona* ir, iespējams, izdarījusi antidopinga noteikumu pārkāpumu(-us);

d) *sportista* vai citas *personas* tiesībām pamatotā termiņā sniegt paskaidrojumu;

e) *sportista* vai citas *personas* iespēju sniegt *būtisku palīdzību*, kā noteikts *Kodeksa* 10. panta 7. punkta 1. apakšpunktā, lai atzītu antidopinga noteikumu pārkāpumu un, iespējams, izmantotu viena gada samazinājumu *diskvalifikācijas* termiņam saskaņā ar *Kodeksa* 10. panta 8. punkta 1. apakšpunktu (ja atbilstīgi) vai mēģinātu noslēgt vienošanos par lietas atrisināšanu saskaņā ar *Kodeksa* 10. panta 8. punkta 2. apakšpunktu, un

f) visiem jautājumiem, kas saistīti ar *pagaidu aizliegumu* piedalīties sacensībās (tostarp par *sportista* vai citas *personas* iespēju piekrist brīvprātīgam *pagaidu aizliegumam* piedalīties sacensībās), kā norādīts 6. pantā (ja atbilstīgi).

**5.3.2.2.** Saņemot jebkādu *sportista* vai citas *personas* paskaidrojumu, *rezultātu pārvaldības* iestāde var bez ierobežojumiem noteiktā termiņā pieprasīt papildu informāciju un/vai dokumentus no *sportista* vai citas *personas* vai sazināties ar trešām personām, lai novērtētu paskaidrojuma pamatotību.

**5.3.2.3.** Paziņojumu, ko *rezultātu pārvaldības* iestāde sniedz *sportistam* vai *citai* *personai*, tā vienlaikus sniedz arī *sportista* vai *citas personas valsts antidopinga organizācijai(-ām)*, starptautiskajai federācijai un *WADA*, turklāt paziņojumu nekavējoties iesniedz *ADAMS* sistēmā.

*[Piezīme par 5. panta 3. punkta 2. apakšpunkta 3. punktu. Ciktāl tas jau nav noteikts sportistam vai citai personai adresētajā paziņojumā, šajā paziņojumā iekļauj šādu informāciju (ja atbilstīgi) – sportista vai citas personas vārdu un uzvārdu, valsti, sporta veidu un sporta disciplīnu.]*

## 5.4. Lēmums nevirzīt lietu tālāk

Ja kādā brīdī *rezultātu pārvaldības* laikā līdz 7. pantā minētās apsūdzības izvirzīšanai *rezultātu pārvaldības* iestāde nolemj nevirzīt lietu tālāk, iestāde par to paziņo *sportistam* vai citai *personai* (ja *sportists* vai cita *persona* jau ir informēta par notiekošo *rezultātu pārvaldību*) un sniedz paziņojumu (ar pamatojumu) *antidopinga organizācijām*, kurām ir tiesības iesniegt pārsūdzību saskaņā ar *Kodeksa* 13. panta 2. punkta 3. apakšpunktu.

# 6.0. *Pagaidu aizliegumi piedalīties sacensībās*

## 6.1. Darbības joma

**6.1.1.** Būtībā *pagaidu aizliegums* piedalīties sacensībāsnozīmē to, ka *sportistam* vai citai *personai* uz laiku pirms galīgā lēmuma pieņemšanas lietas izskatīšanā atbilstoši 8. pantam ir liegts jebkādā statusā piedalīties jebkurās *sacensībās* vai pasākumā atbilstoši *Kodeksa* 10. panta 14. punkta 1. apakšpunktam.

**6.1.2.** Ja *rezultātu pārvaldības* iestāde ir *sporta pasākuma* rīkotājs vai ir atbildīga par komandas locekļu atlasi, tad šādas *rezultātu pārvaldības* iestādes noteikumi paredz, ka *pagaidu aizliegumi* piedalīties sacensībāsattiecas tikai uz *sporta pasākumu* vai komandu atlasi. Pēc paziņojuma saņemšanas saskaņā ar 5. pantu *sportista* vai citas *personas* starptautiskā federācija ir atbildīga par *pagaidu aizlieguma* piedalīties sacensībāsievērošanu ārpus *sporta pasākuma* tvēruma.

## 6.2. Pagaidu aizlieguma piedalīties sacensībās noteikšana

**6.2.1. Obligāts *pagaidu aizliegums* piedalīties sacensībās**

**6.2.1.1.** Saskaņā ar *Kodeksa* 7. panta 4. punkta 1. apakšpunktu *parakstītāji*, kuri norādīti noteikumā, pieņem noteikumus, kas paredz, ka, saņemot *nelabvēlīgus analīžu rezultātus* vai *nelabvēlīgus [bioloģiskās] pases parametrus* (pēc *nelabvēlīgu [bioloģiskās] pases parametru* pārskatīšanas procesa pabeigšanas) attiecībā uz kādu *aizliegto vielu* vai *aizliegto metodi*, izņemot attiecībā uz *īpašo vielu* vai *īpašo metodi*, *Kodeksa* 7. panta 2. punktā aprakstītās pārbaudes un paziņošanas laikā vai pēc tās nekavējoties nosaka *pagaidu aizliegumu* piedalīties sacensībās.

*[Piezīme par 6. panta 2. punkta 1. apakšpunkta 1. punktu. Kodeksa 7. panta 2. punktā noteiktā pārbaude un paziņošana ir izklāstīta 5. pantā.]*

**6.2.1.2.** Obligātu *pagaidu aizliegumu* piedalīties sacensībās var atcelt, ja: i) *sportists* lietas izskatīšanas komisijai pierāda, ka pārkāpumu var būt izraisījis *piesārņots produkts*, vai ii) pārkāpums ir saistīts ar *ļaunprātīgi lietotu vielu* un *sportists* apliecina, ka viņam ir tiesības uz samazinātu *diskvalifikācijas* periodu atbilstoši *Kodeksa* 10. panta 2. punkta 4. apakšpunkta 1. punktam. Lietas izskatīšanas komisijas lēmums neatcelt obligāto *pagaidu aizliegumu* piedalīties sacensībās, pamatojoties uz *sportista* apgalvojumu par *piesārņotu produktu*, nav pārsūdzams.

**6.2.2. Neobligāts *pagaidu aizliegums*** **piedalīties sacensībās**

Saskaņā ar *Kodeksa* 7. panta 4. punkta 2. apakšpunktu *parakstītājs*, kas var būt attiecīgā starptautiskā federācija vai pilnvarots veikt rezultātu pārvaldību saistībā ar iespējamu antidopinga noteikumu pārkāpumu, var pieņemt visiem *parakstītāja* rīkotajiem *sporta pasākumiem* un visiem komandas dalībnieku atlases procesiem, par kuriem atbild *parakstītājs*, piemērojamus noteikumus, saskaņā ar kuriem pirms *sportista* B *parauga* analīzes vai pirms *Kodeksa* 8. pantā aprakstītās galīgās lietas izskatīšanas drīkst noteikt *pagaidu aizliegumu* piedalīties sacensībās tādu antidopinga noteikumu pārkāpumu gadījumā, kas nav ietverti *Kodeksa* 7. panta 4. punkta 1. apakšpunktā. Tāpat neobligāto *pagaidu aizliegumu* piedalīties sacensībās var atcelt pēc *rezultātu pārvaldības* iestādes ieskatiem jebkurā laikā pirms lietas izskatīšanas komisijas lēmuma saskaņā ar 8. pantu, ja vien nav noteikts citādi.

*[Piezīme par 6. panta 2. punkta 2. apakšpunktu. Par neobligāta pagaidu aizlieguma piedalīties sacensībās noteikšanu lemj rezultātu pārvaldības iestāde pēc saviem ieskatiem, ņemot vērā visus faktus un pierādījumus. Rezultātu pārvaldības iestādei jāpatur prātā, ka tad, ja sportists pēc paziņojuma saņemšanas un/vai apsūdzības antidopinga noteikumu pārkāpumā turpina piedalīties sacensībās un pēc tam tiek konstatēts, ka tas ir izdarījis antidopinga noteikumu pārkāpumu, visi šajā laikā sasniegtie rezultāti, saņemtās godalgas un iegūtie tituli var tikt diskvalificēti un atsavināti.*

*Šis noteikums neliedz īstenot pagaidu pasākumus (tostarp atcelt pagaidu aizliegumu piedalīties sacensībās pēc sportista vai citas personas pieprasījuma), kurus nosaka lietas izskatīšanas komisija.]*

### 6.2.3. Vispārīgi noteikumi

**6.2.3.1.** Neskarot 6. panta 2. punkta 1. apakšpunktu un 6. panta 2. punkta 2. apakšpunktu, *pagaidu aizliegumu* piedalīties sacensībās nevar noteikt, ja vien *antidopinga organizācijas* noteikumi neparedz *sportistam* vai citai *personai* turpmāk minēto: a) pirms *pagaidu aizlieguma* piedalīties sacensībās noteikšanas vai neilgi pēc tās netiek nodrošināta *lietas iepriekšējas izskatīšanas* iespēja vai b) neilgi pēc *pagaidu aizlieguma* piedalīties sacensībās noteikšanas netiek nodrošināta iespēja veikt savlaicīgu lietas izskatīšanu saskaņā ar *Kodeksa* 8. pantu. Tāpat atbilstoši *Kodeksa* 13. pantam *antidopinga organizācijas* noteikumi paredz iespēju paātrināti iesniegt pārsūdzību saistībā ar *pagaidu aizlieguma* noteikšanu vai pieņemt lēmumu nenoteikt *pagaidu aizliegumu*.

**6.2.3.2.** *Pagaidu aizliegums* piedalīties sacensībās stājas spēkā dienā, kad *rezultātu pārvaldības* iestāde par to ir paziņojusi (vai tiek uzskatīts, ka par to ir paziņojusi) *sportistam* vai citai *personai*.

**6.2.3.3.** *Pagaidu aizlieguma* piedalīties sacensībās periods beidzas, kad lietas izskatīšanas komisija pieņem galīgo lēmumu saskaņā ar 8. pantu, ja vien tas nav iepriekš atcelts saskaņā ar 6. pantu. Tomēr *pagaidu aizlieguma* piedalīties sacensībās periods nepārsniedz maksimālo *diskvalifikācijas* termiņu, ko var noteikt *sportistam* vai citai *personai*, ņemot vērā attiecīgo(-os) antidopinga noteikumu pārkāpumu(-us).

**6.2.3.4.** Ja *pagaidu aizliegumu* piedalīties sacensībā*s* nosaka, pamatojoties uz *nelabvēlīgiem* *parauga* “A” daļas *analīžu rezultātiem*, un pēc tam veiktā *parauga* “B” daļas analīze neapstiprina *parauga* “A” daļas analīžu rezultātus, *sportistam* nenosaka turpmāku *pagaidu aizliegumu* piedalīties sacensībās *Kodeksa* 2. panta 1. punkta pārkāpuma dēļ.

*[Piezīme par 6. panta 2. punkta 3. apakšpunkta 4. punktu. Tomēr rezultātu pārvaldības iestāde var nolemt saglabāt un/vai atkārtoti piemērot sportistam pagaidu aizliegumu piedalīties sacensībās, pamatojoties uz citu antidopinga noteikumu pārkāpumu, par kuru sportistam ir paziņots, piemēram, par Kodeksa 2. panta 2. punkta pārkāpumu.]*

**6.2.3.5.** Ja *sportista* (vai saskaņā ar attiecīgās *lielu sporta pasākumu rīkotājorganizācijas* vai starptautiskās federācijas noteikumiem *sportista* komandas) dalība *sporta pasākumā* ir pārtraukta, pamatojoties uz *Kodeksa* 2. panta 1. punkta pārkāpumu, bet pēc tam veiktā *parauga* “B” daļas analīze neapstiprina *parauga* “A” daļas analīzes rezultātus, *sportists* vai komanda drīkst turpināt piedalīties šajā *sporta pasākumā*, ja *sportista* vai komandas dalību šajā *sporta pasākumā* vēl iespējams atjaunot, neietekmējot *sporta pasākuma* norisi.

## 6.3. Brīvprātīgs pagaidu aizliegums piedalīties sacensībās

**6.3.1.** Saskaņā ar *Kodeksa* 7. panta 4. punkta 4. apakšpunktu *sportisti* var pēc savas iniciatīvas brīvprātīgi piekrist *pagaidu aizliegumam* piedalīties sacensībās, ja to izdara pirms vēlākā no turpmāk minētajiem termiņiem, proti, pirms: i) beidzas desmit (10) dienu termiņš no ziņojuma par *parauga* “B” daļu (vai atteikšanos no *parauga* “B” daļas) vai pirms beidzas desmit (10) dienu termiņš no ziņojuma par jebkuru citu antidopinga noteikumu pārkāpumu, vai ii) dienas, kad *sportists* pirmo reizi piedalās sacensībās pēc šāda ziņojuma vai paziņojuma saņemšanas. Citas *personas* var pēc savas iniciatīvas brīvprātīgi piekrist *pagaidu aizliegumam* piedalīties sacensībās, ja to izdara desmit (10) dienu laikā no dienas, kad paziņots par antidopinga noteikumu pārkāpumu. Pēc šādas brīvprātīgas piekrišanas *pagaidu aizliegums* piedalīties sacensībās ir pilnībā spēkā un pret to attiecas tāpat kā tad, ja *pagaidu aizliegums* piedalīties sacensībās būtu noteikts saskaņā ar 6. panta 2. punkta 1. apakšpunktu vai 6. panta 2. punkta 2. apakšpunktu, tomēr pēc brīvprātīgas piekrišanas *pagaidu aizliegumam* piedalīties sacensībās *sportists* vai cita *persona* var jebkurā laikā atsaukt savu piekrišanu, un tādā gadījumā *sportistam* vai citai *personai* neatrēķina laiku no iepriekš izturētā *pagaidu aizlieguma* perioda.

## 6.4. Paziņošana

**6.4.1.** Ja vien par to jau nav paziņots saskaņā ar citiem šā *starptautiskā standarta* noteikumiem, ikreiz, kad *sportistam* vai citai *personai* nosaka un paziņo par *pagaidu aizliegumu* piedalīties sacensībās vai šāds *pagaidu aizliegums* piedalīties sacensībās ir pieņemts brīvprātīgi, vai šāds *pagaidu aizliegums* ir atcelts, *rezultātu pārvaldības* iestāde par to nekavējoties informē *sportista vai citas personas valsts antidopinga organizāciju(-as)*, starptautisko federāciju un *WADA*, kā arī paziņojumu nekavējoties iesniedz *ADAMS* sistēmā.

*[Piezīme par 6. panta 4. punkta 1. apakšpunktu. Ciktāl tas jau nav noteikts sportistam vai citai personai adresētajā paziņojumā, šajā paziņojumā iekļauj šādu informāciju (ja atbilstīgi) – sportista vai citas personas vārdu un uzvārdu, valsti, sporta veidu un sporta disciplīnu.]*

# 7.0. Apsūdzība

**7.1.** Ja pēc *sportista* vai citas *personas* paskaidrojuma saņemšanas vai šāda paskaidrojuma sniegšanas termiņa beigām *rezultātu pārvaldības* iestāde (joprojām) ir pārliecināta, ka *sportists* vai cita *persona* ir izdarījusi antidopinga noteikumu pārkāpumu(-us), *rezultātu pārvaldības* iestāde nekavējoties apsūdz *sportistu* vai citu *personu* antidopinga noteikumu pārkāpumā(-os), ko šī persona ir izdarījusi. Šajā apsūdzības vēstulē *rezultātu pārvaldības* iestāde:

a) izklāsta savu(-us) antidopinga noteikumu nosacījumu(-us), ko atbilstoši apgalvojumiem *sportists* vai cita *persona* ir pārkāpusi;

*[Piezīme par 7. panta 1. punkta a) apakšpunktu. Rezultātu pārvaldības iestādi neierobežo antidopinga noteikumu pārkāpums(-i), kas norādīts(-i) paziņojumā atbilstoši 5. pantam. Rezultātu pārvaldības iestāde pēc saviem ieskatiem var nolemt savā paziņojumā par apsūdzību apstiprināt papildu antidopinga noteikumu pārkāpumus.*

*Neraugoties uz iepriekš minēto, tā kā rezultātu pārvaldības iestādes pienākums ir savā apsūdzības paziņojumā izklāstīt visus un jebkurus pret sportistu vai citu personu vērstos iespējamos antidopinga noteikumu pārkāpumus, nespēja formāli apsūdzēt sportistu antidopinga noteikumu pārkāpumā – kas pēc būtības ir konkrētāka (iespējama) antidopinga noteikuma pārkāpuma neatņemama daļa (piemēram, lietošanas pārkāpums (Kodeksa 2. panta 2. punkts), kas ir daļa no klātbūtnes pārkāpuma (Kodeksa 2. panta 1. punkts), vai glabāšanas pārkāpums (Kodeksa 2. panta 6. punkts), kas ir iespējams administratīvais pārkāpums (Kodeksa 2. panta 8. punkts)) – neliedz lietas izskatīšanas komisijai secināt, ka sportists vai cita persona ir izdarījusi papildu antidopinga noteikumu pārkāpumu gadījumā, ja netiek secināts, ka šī persona būtu izdarījusi skaidri apstiprināto antidopinga noteikumu pārkāpumu.]*

b) sniedz detalizētu kopsavilkumu par attiecīgajiem faktiem, uz kuriem balstīts apgalvojums, iekļaujot visus papildu pierādījumus, kas nav jau sniegti paziņojumā saskaņā ar 5. pantu;

*[Piezīme par 7. panta 1. punkta b) apakšpunktu. Tomēr lietas izskatīšanas procesā pirmajā instancē un/vai pārsūdzības izskatīšanā rezultātu pārvaldības iestādei nedrīkst liegt atsaukties uz citiem faktiem un/vai sniegt papildu pierādījumus, kas nav minēti ne paziņojuma vēstulē saskaņā ar 5. pantu, ne apsūdzības vēstulē saskaņā ar 7. pantu.]*

c) norāda konkrētās *sekas*, kas tiek pieprasītas gadījumā, ja tiek apstiprināts(-i) antidopinga noteikumu pārkāpums(-i) un ja šādas *sekas* ir saistošas visiem *parakstītājiem* visos sporta veidos un valstīs saskaņā ar *Kodeksa* 15. pantu;

*[Piezīme par 7. panta 1. punkta c) apakšpunktu. Apsūdzības vēstulē izklāstītā antidopinga noteikumu pārkāpuma sekas ietver vismaz attiecīgo diskvalifikācijas un anulēšanas periodu. Rezultātu pārvaldības iestāde atsaucas uz ADAMS sistēmu un sazinās ar WADA un citām attiecīgajām antidopinga organizācijām, lai noteiktu, vai ir konstatējams kāds iepriekšējs antidopinga noteikumu pārkāpums, un, nosakot attiecīgās sekas, ņem šādu informāciju vērā. Ierosinātās sekas jebkurā gadījumā ir saderīgas ar Kodeksa noteikumiem un ir atbilstošas, ņemot vērā sportista vai citas personas sniegtos paskaidrojumus vai rezultātu pārvaldības iestādes konstatētos faktus. Šajā nolūkā paredz, ka rezultātu pārvaldības iestāde pirms seku ierosināšanas pārskatīs sportista vai citas personas sniegtos paskaidrojumus un novērtēs to ticamību (piemēram, pārbaudot dokumentāro pierādījumu autentiskumu un paskaidrojuma ticamību no zinātniskā aspekta). Ja pārskatīšanas dēļ rezultātu pārvaldības posms tiek būtiski aizkavēts, rezultātu pārvaldības iestāde informē WADA, norādot būtiskās kavēšanās iemeslus.]*

d) atvēl *sportistam* vai citai *personai* ne vairāk kā divdesmit (20) dienas no apsūdzības vēstules saņemšanas (šo termiņu var pagarināt tikai izņēmuma gadījumos), lai tas atzītu apstiprināto antidopinga noteikumu pārkāpumu un pieņemtu piedāvātās *sekas*, parakstot, datējot un atgriežot *seku* pieņemšanas anketu, kuru pievieno vēstulei;

e) ja *sportists* vai cita *persona* nepieņem ierosinātās *sekas*, nosaka *sportistam* vai citai *personai* termiņu, kas paredzēts *rezultātu pārvaldības* iestādes antidopinga noteikumos (šis termiņš nedrīkst pārsniegt divdesmit (20) dienas no apsūdzības vēstules saņemšanas dienas, un to var pagarināt tikai izņēmuma gadījumos), lai rakstiski apstrīdētu *rezultātu pārvaldības* iestādes apgalvojumu par antidopinga noteikumu pārkāpumu un/vai ierosinātās *sekas* un/vai rakstiski vērstos ar lūgumu izskatīt lietu attiecīgā lietas izskatīšanas komisijā;

f) norāda, ka tad, ja *sportists* vai cita *persona* neapstrīd *rezultātu pārvaldības* iestādes apgalvojumu par antidopinga noteikumu pārkāpumu vai ierosinātās *sekas*, kā arī noteiktajā termiņā nelūdz izskatīt lietu, *rezultātu pārvaldības* iestāde ir tiesīga uzskatīt, ka *sportists* vai cita *persona* ir atteikusies no savām tiesībām uz lietas izskatīšanu un ir atzinusi antidopinga noteikumu pārkāpumu, kā arī pieņēmusi *sekas*, kuras norādītas *rezultātu pārvaldības* iestādes apsūdzības vēstulē;

g) norāda, ka *sportistam* vai citai *personai* var noteikt *seku* īstenošanas apturēšanu, ja šī persona sniedz *būtisku palīdzību* saskaņā ar *Kodeksa* 10. panta 7. punkta 1. apakšpunktu, šī persona var atzīt antidopinga noteikumu pārkāpumu(-us) divdesmit (20) dienu laikā no apsūdzības vēstules saņemšanas dienas un izmantot viena gada samazinājumu *diskvalifikācijas* termiņam saskaņā ar *Kodeksa* 10. panta 8. punkta 1. apakšpunktu (ja atbilstīgi), un/vai mēģināt noslēgt vienošanos par lietas atrisināšanu, atzīstot antidopinga noteikumu pārkāpumu, saskaņā ar *Kodeksa* 10. panta 8. punkta 2. apakšpunktu, un

h) izklāsta visus jautājumus, kas saistīti ar *pagaidu aizliegumu* piedalīties sacensībās saskaņā ar 6. pantu (ja atbilstīgi).

**7.2.** Apsūdzības paziņojumu, ko *rezultātu pārvaldības* iestāde sniedz *sportistam* vai citai *personai*, tā sniedz arī *sportista valsts antidopinga organizācijai(-ām)*, starptautiskajai federācijai un *WADA*, turklāt paziņojumu nekavējoties iesniedz *ADAMS* sistēmā.

*[Piezīme par 7. panta 2. punktu. Ciktāl tas jau nav norādīts apsūdzības paziņojumā, šajā paziņojumā iekļauj šādu informāciju (ja atbilstīgi) – sportista vārdu un uzvārdu, valsti, sporta veidu un sporta disciplīnu, bet Kodeksa 2. panta 1. punkta pārkāpuma gadījumā norāda to, vai pārbaude veikta sacensību laikā vai ārpus sacensībām, parauga vākšanas datumu, laboratorijas paziņoto analīžu rezultātu un citu informāciju, kas noteikta Pārbaužu un izmeklējumu starptautiskajā standartā, savukārt attiecībā uz citiem antidopinga noteikumu pārkāpumiem tiek norādīti pārkāptie antidopinga noteikumi un iespējamā pārkāpuma pamatojums.*

**7.3.** Ja *sportists* vai cita *persona* i) atzīst antidopinga noteikumu pārkāpumu un piekrīt ierosinātajām *sekām* vai ii) tiek uzskatīts, ka šī persona atzīst pārkāpuma izdarīšanu un pieņem *sekas* atbilstoši 7. panta 1. punkta f) apakšpunktam, *rezultātu pārvaldības* iestāde nekavējoties izdod lēmumu un paziņo par to saskaņā ar 9. pantu.

**7.4.** Ja pēc apsūdzības izvirzīšanas *sportistam* vai citai *personai* *rezultātu pārvaldības* iestāde nolemj atsaukt apsūdzību, tai par to jāpaziņo *sportistam* vai citai *personai* un jāpaziņo (ar pamatojumu) *antidopinga organizācijām*, kurām ir tiesības iesniegt pārsūdzību saskaņā ar *Kodeksa* 13. panta 2. punkta 3. apakšpunktu.

**7.5.** Ievērojot 7. panta 6. punktu, ja *sportists* vai cita *persona* pieprasa lietas izskatīšanu, šo jautājumu skata *rezultātu pārvaldības* iestādes lietas izskatīšanas komisija, un to izskata saskaņā ar 8. pantu.

*[Piezīme par 7. panta 5. punktu. Ja rezultātu pārvaldības iestāde rezultātu pārvaldības izskatīšanu ir deleģējusi trešai personai, jautājumu nodod deleģētajai trešai personai.]*

### 7.6. Lietas vienreizēja izskatīšana *Sporta šķīrējtiesā*

**7.6.1.** Saskaņā ar *Kodeksa* 8. panta 5. punktu antidopinga noteikumu pārkāpumus, kas izvirzīti pret *starptautiska līmeņa sportistiem*, *valsts līmeņa sportistiem* vai citām *personām*, ar *sportista* vai citas *personas* piekrišanu, *rezultātu pārvaldības* iestāde un *WADA* var izskatīt vienā lietas izskatīšanā tieši *Sporta šķīrējtiesā* saskaņā ar *Sporta šķīrējtiesas* apelācijas procedūrām, neprasot lietas iepriekšēju izskatīšanu, vai citā veidā, par kuru puses ir vienojušās.

**7.6.2.** Ja *sportists* vai cita *persona* un *rezultātu pārvaldības* iestāde piekrīt turpināt vienu lietas izskatīšanu *Sporta šķīrējtiesā*, tad *rezultātu pārvaldības* iestāde ir atbildīga par to, lai uzturētu rakstisku saziņu ar *WADA* nolūkā noteikt, vai tā piekrīt priekšlikumam. Ja *WADA* nepiekrīt (pilnībā pēc saviem ieskatiem), tad lietu pirmajā instancē izskata *rezultātu pārvaldības* iestādes lietas izskatīšanas komisija.

*[Piezīme par 7. panta 6. punkta 2. apakšpunktu. Ja visas attiecīgās puses vienojas nodot lietas izskatīšanu Sporta šķīrējtiesā kā vienu gadījumu, rezultātu pārvaldības iestāde, uzsākot tiesvedību, nekavējoties par to informē visas pārējās antidopinga organizācijas, kurām ir tiesības iesniegt pārsūdzību, lai tās varētu iejaukties tiesas procesā (ja to vēlas). Galīgais Sporta šķīrējtiesas lēmums nav pārsūdzams, izņemot Šveices Federālajā tiesā.]*

# CETURTĀ DAĻA. *REZULTĀTU PĀRVALDĪBA*. IZTIESĀŠANA

# 8.0. Lietas izskatīšanas process

**8.1.** *Rezultātu pārvaldības* iestādes noteikumi paredz lietas izskatīšanas komisijām jurisdikciju izskatīt un noteikt, vai *sportists* vai cita *persona*, uz kuru attiecas tās antidopinga noteikumi, ir izdarījusi antidopinga noteikumu pārkāpumu un, ja atbilstīgi, piemērot attiecīgās *sekas*.*Rezultātu pārvaldības* iestāde (vai *deleģēta trešā persona* ar deleģējumu atbilstoši *Kodeksa* 20. pantam) izvirza apsūdzību lietas izskatīšanas komisijā.

*[Piezīme par 8. panta 1. punktu. Rezultātu pārvaldības iestādes var deleģētajām trešām personām deleģēt arī rezultātu pārvaldības izskatīšanu.*

*Kodeks neparedz prasību nodrošināt, ka lietas izskatīšanai jānotiek klātienē. Lietu var izskatīt arī attālināti, dalībniekiem izmantojot tehnoloģijas. Nav ierobežojumu attiecībā uz tehnoloģiju, ko var vai vajag izmantot, bet tostarp tā ir telekonference, videokonferenču tehnoloģija vai citi tiešsaistes saziņas rīki. Ņemot vērā lietas apstākļus, dažkārt var būt godīgi vai nepieciešams – piemēram, ja ir panākta vienošanās par visiem faktiem un vienīgais jautājums ir par sekām – rīkot lietas izskatīšanu “rakstiski”, balstoties uz rakstiskiem materiāliem, nerīkojot mutisku uzklausīšanu.]*

**8.2.** Attiecībā uz 8. panta 1. punktu izveido plašāku lietas izskatīšanas komisijas locekļu grupu, no kuras konkrētajos gadījumos izveido lietas izskatīšanas komisiju. Iecelšana grupā jāveic, ņemot vērā pieredzi antidopinga jautājumu jomā, tostarp zināšanas juridiskajos, sporta, medicīnas un/vai zinātniskajos jautājumos. Visus grupas dalībniekus ieceļ uz laiku, kas nav mazāks par diviem (2) gadiem (ko var pagarināt).

*[Piezīme par 8. panta 2. punktu. Iespējamo lietas izskatīšanas komisijas locekļu skaits, kas iecelti plašākajā grupā, ir atkarīgs no antidopinga organizācijas saistīto uzņēmumu skaita un antidopinga vēstures (tostarp pēdējos gados izdarīto antidopinga noteikumu pārkāpumu skaita). Iespējamo lietas izskatīšanas komisijas locekļu skaits ir pietiekams vismaz tam, lai nodrošinātu, ka lietas izskatīšanas procesus veic savlaicīgi un konfliktu interešu gadījumā locekļus ir iespējams aizstāt.]*

**8.3.** Piemērojamie noteikumi paredz, ka neatkarīga persona vai struktūra pēc saviem ieskatiem nosaka konkrētas lietas izskatīšanas komisijas lielumu un sastāvu atsevišķas lietas izskatīšanai. Vismaz vienam ieceltajam lietas izskatīšanas komisijas loceklim ir juridiskās zināšanas.

*[Piezīme par 8. panta 3. punktu. Piemēram, neatkarīgā persona var būt izraudzīts grupas priekšsēdētājs. Tāpat attiecīgajos noteikumos jāparedz mehānisms gadījumam, ja neatkarīgajai personai vai struktūrai ir interešu konflikts (piemēram, interešu konflikta gadījumā priekšsēdētāju var aizstāt norīkots priekšsēdētāja vietnieks vai vecākais lietas izskatīšanas komisijas loceklis bez interešu konflikta, ja priekšsēdētāja vietnieku nevar norīkot vai interešu konflikts ir gan priekšsēdētājam, gan priekšsēdētāja vietniekam).*

*Lietas izskatīšanas komisijas lielums un sastāvs var atšķirties atkarībā no apsūdzības veida un sniegtajiem pierādījumiem. Lietas izskatīšanas komisijas sastāvā var būt viens šķīrējtiesnesis. Grupas priekšsēdētāju var iecelt (vai, ja atbilstīgi, tas var sevi iecelt pats) par vienīgo šķīrējtiesnesi vai lietas izskatīšanas komisijas locekli. Ja ieceļ vienu šķīrējtiesnesi, tam jābūt juridiskām zināšanām.]*

**8.4.** Pēc iecelšanas lietas izskatīšanas komisijā katrs lietas izskatīšanas komisijas loceklis paraksta deklarāciju par to, ka tam nav zināmi fakti vai apstākļi, kas varētu likt apšaubīt tā objektivitāti jebkuras puses acīs, izņemot apstākļus, kas ir norādīti deklarācijā. Ja šādi fakti vai apstākļi rodas vēlākā lietas izskatīšanas procesa posmā, attiecīgais lietas izskatīšanas komisijas loceklis tos nekavējoties dara zināmus pusēm.

*[Piezīme par 8. panta 4. punktu. Piemēram, jebkuram loceklim, kurš jebkādā veidā ir saistīts ar lietu, un/vai lietas pusēm, piemēram, ar ģimenes vai ciešām personiskām/profesionālām saitēm un/vai ar interesi par lietas iznākumu, un/vai tas ir paudis viedokli par konkrētās lietas iznākumu, deklarācijā ir atklāti jānorāda visi apstākļi, kas varētu traucēt viņam objektīvi pildīt funkcijas. Lai novērtētu lietas izskatīšanas komisijas locekļa objektivitāti, rezultātu pārvaldības iestāde var ņemt vērā IBA Pamatnostādnēs par interešu konfliktiem starptautiskajā arbitrāžā noteiktos principus, kas laiku pa laikam tiek atjaunināti un ir pieejami vietnē https://www.ibanet.org.]*

**8.5.** Puses informē par to lietas izskatīšanas komisijas locekļu identitāti, kas iecelti lietas izskatīšanai un izlemšanai, un lietas izskatīšanas procesa sākumā tām iesniedz to deklarāciju. Puses informē par to tiesībām apstrīdēt jebkura lietas izskatīšanas komisijas locekļa iecelšanu, ja ir pamats iespējamam interešu konfliktam, septiņu (7) dienu laikā no brīža, kad ir kļuvis zināms apstrīdēšanas iemesls. Jebkuru apstrīdēšanu izskata neatkarīga persona no plašākās lietu izskatīšanas komisijas locekļu grupas vai neatkarīga institūcija.

*[Piezīme par 8. panta 5. punktu. Piemēram, neatkarīgā persona var būt izraudzīts grupas priekšsēdētājs. Tāpat attiecīgajos noteikumos jāparedz mehānisms gadījumam, ja neatkarīgā persona ir persona, uz kuru attiecas apstrīdēšana, vai ir viens no šīs konkrētās lietas izskatīšanas grupas locekļiem (piemēram, šādos apstākļos iecelto neatkarīgo personu var aizstāt priekšsēdētāja vietnieks vai cits iecelts vecākais lietas izskatīšanas komisijas loceklis).]*

**8.6.** Noteikumi, ar kuriem reglamentē *rezultātu pārvaldības* iestādes darbību, garantē lietas izskatīšanas komisijas locekļu *operatīvo neatkarību*.

*[Piezīme par 8. panta 6. punktu. Atbilstoši Kodeksā norādītajai definīcijai operatīvā neatkarība nozīmē, ka 1) rezultātu pārvaldības iestādes padomes locekļus, darbiniekus, komisijas locekļus, konsultantus un amatpersonas vai ar to saistītas personas (piemēram, biedru federāciju vai konfederāciju), kā arī jebkuru personu, kas ir iesaistīta lietas izmeklēšanā un iepriekšējā izskatīšanā, nevar iecelt par locekļiem un/vai ierēdņiem (ciktāl šāds ierēdnis ir iesaistīts apspriešanās procesā un/vai jebkāda lēmuma sastādīšanā) attiecīgās rezultātu pārvaldības iestādes lietas izskatīšanas komisijā un 2) lietas izskatīšanas komisijas var veikt lietas izskatīšanu un īstenot lēmumu pieņemšanas procesu, kurā neiejaucas ne rezultātu pārvaldības iestāde, ne cita trešā persona.*

**8.7.** *Antidopinga organizācijas* nodrošina pietiekamus resursus, lai nodrošinātu, ka lietu izskatīšanas komisijas spēj efektīvi un neatkarīgi pildīt savus uzdevumus un citādi saskaņā ar 8. pantu.

*[Piezīme par 8. panta 7. punktu. Visas lietas izskatīšanas komisijas saskaņotās maksas un pamatotos izdevumus savlaicīgi apmaksā rezultātu pārvaldības iestāde.]*

**8.8.** Lietas izskatīšanas procesā ievēro vismaz šādus principus:

a) lietas izskatīšanas komisijai vienmēr jābūt godīgai, objektīvai un *operacionāli neatkarīgai*;

b) lietas izskatīšanas process ir pieejams, kā arī pieejams izmaksu ziņā;

*[Piezīme par 8. panta 8. punkta b) apakšpunktu. Procesuālās maksas, ja tādas ir, nosaka tādā līmenī, kas neliedz apsūdzētajai personai piekļūt lietas izskatīšanai. Ja nepieciešams, rezultātu pārvaldības iestādei un/vai attiecīgajai lietas izskatīšanas komisijai jāapsver juridiskās palīdzības mehānisma izveide, lai nodrošinātu šādu piekļuvi.]*

c) lietas izskatīšanas procesu īsteno saprātīgā termiņā;

*[Piezīme par 8. panta 8. punkta c) apakšpunktu. Visus lēmumus izdod un par tiem paziņo tūlīt pēc lietas izskatīšanas klātienē vai, ja lietas izskatīšana klātienē netiek lūgta, pēc tam, kad puses ir iesniegušas savus rakstiskos apsvērumus. Izņemot sarežģītos gadījumos, šis termiņš nedrīkst pārsniegt divus (2) mēnešus.]*

d) tiesības būt godīgi un savlaicīgi informētam par iespējamo antidopinga noteikumu pārkāpumu(-iem), tiesības tikt advokāta pārstāvētam par paša *sportista* vai citas *personas* līdzekļiem, tiesības piekļūt attiecīgiem pierādījumiem un tos uzrādīt, tiesības iesniegt rakstiskus un mutiskus paskaidrojumus, tiesības izsaukt un nopratināt lieciniekus, kā arī tiesības lietas izskatīšanā izmantot tulku par paša *sportista* vai citas *personas* līdzekļiem;

*[Piezīme par 8. panta 8. punkta d) apakšpunktu. Būtībā, ja lietu izskata klātienē, tai jāsastāv no atklāšanas posma, kurā pusēm tiek dota iespēja īsi izklāstīt savu lietu, pierādījumu sniegšanas posma, kurā tiek vērtēti pierādījumi un uzklausīti liecinieki un eksperti (ja tādi ir), un noslēguma posma, kurā visām pusēm tiek dota iespēja minēt savus galīgos argumentus, ņemot vērā pierādījumus.]*

e) *sportista* vai citas *personas* tiesības pieprasīt atklātu lietas izskatīšanu. Arī *rezultātu pārvaldības* iestāde var pieprasīt atklātu lietas izskatīšanu, ja vien *sportists* vai cita *persona* ir sniegusi tam savu rakstisku piekrišanu.

*[Piezīme par 8. panta 8. punkta e) apakšpunktu. Tomēr lietas izskatīšanas komisija var noraidīt šādu lūgumu morālu apsvērumu, sabiedriskās kārtības vai valsts drošības interesēs, ja tas nepieciešams nepilngadīgu personu interešu vai personu privātās dzīves aizsardzības nolūkos, jo informācijas publiskošana kaitētu taisnīguma interesēm vai tiesvedība ir saistīta tikai ar tiesību jautājumiem.]*

**8.9.** Lietas izskatīšanas procesu saistībā ar *sporta pasākumiem* var veikt paātrinātā kārtībā atbilstoši attiecīgās *antidopinga organizācijas* un lietas izskatīšanas komisijas noteikumiem.

# 9.0. Lēmumi

## 9.1. Saturs

**9.1.1.** *Antidopinga organizāciju* pieņemtos ar *rezultātu pārvaldību* saistītos lēmumus vai iztiesāšanu nedrīkst uzskatīt par vērstu uz noteiktu ģeogrāfisku teritoriju vai sporta veidu, tajos skata un nosaka šādus jautājumus:

a) jurisdikcijas pamatu un piemērojamos noteikumus;

b) detalizētu faktisko pamatojumu;

*[Piezīme par 9. panta 1. punkta 1. apakšpunkta b) punktu. Piemēram, ja pārkāpuma pamatā ir nelabvēlīgi analīžu rezultāti, lēmumā inter alia norāda parauga savākšanas sesijas datumu un vietu, parauga savākšanas veidu (asinis vai urīns), to, vai kontrole veikta ārpus sacensībām vai sacensību laikā, konstatēto aizliegtās vielas klātbūtni, WADA akreditēto laboratoriju, kura veica analīzi, ja parauga “B” daļas analīze tika pieprasīta un/vai veikta, kā arī analīžu rezultātus. Par jebkuru citu pārkāpumu sagatavo pilnīgu un detalizētu faktu aprakstu.]*

c) izdarīto(-os) antidopinga noteikumu pārkāpumu(-us);

*[Piezīme par 9. panta 1. punkta 1. apakšpunkta c) punktu. Ja pārkāpuma pamatā ir nelabvēlīgi analīžu rezultāti, lēmumā inter alia norāda, ka nav konstatēta novirze no starptautiskajiem standartiem vai ka iespējamā(-ās) novirze(-es) ir vai nav izraisījusi nelabvēlīgus analīžu rezultātus, un pierāda, ka ir izdarīts Kodeksa 2. panta pārkāpums (skat. Kodeksa 2. panta 1. punkta 2. apakšpunktu). Attiecībā uz jebkuru citu pārkāpumu lietas izskatīšanas komisija izvērtē iesniegtos pierādījumus un paskaidro, kāpēc tā uzskata, ka rezultātu pārvaldības iestādes sniegtie pierādījumi atbilst vai neatbilst prasītajam pierādīšanas standartam. Ja lietas izskatīšanas komisija uzskata, ka antidopinga noteikuma pārkāpums(-i) ir konstatēts(-i), tā skaidri norāda pārkāpto(-os) antidopinga noteikumu(-us).]*

d) piemērojamās *sekas* un

*[Piezīme par 9. panta 1. punkta 1. apakšpunkta d) punktu. Lēmumā norāda īpašos noteikumus, ar kuriem pamato sankcijas, tostarp jebkāda samazinājuma vai aizlieguma, piemērošanu un iemeslus, ar ko pamato attiecīgo seku noteikšanu. Jo īpaši tad, ja piemērojamie noteikumi piešķir lietas izskatīšanas komisijai rīcības brīvību (piemēram, attiecībā uz īpašām vielām, īpašām metodēm vai piesārņotiem produktiem saskaņā ar Kodeksa 10. panta 6. punkta 1. apakšpunkta 1. punktu un 10. panta 6. punkta 1. apakšpunkta 2. punktu), lēmumā paskaidro, kāpēc noteiktais diskvalifikācijas periods ir atbilstošs. Lēmumā norāda arī diskvalifikācijas perioda sākuma datumu (ja tāds ir) un sniedz pamatojumu, ja šis datums ir agrāks par lēmuma pieņemšanas datumu (skat. Kodeksa 10. panta 13. punkta 1. apakšpunktu). Lēmumā norāda arī anulēšanas periodu, sniedzot pamatojumu, ja daži rezultāti taisnīguma labad netiek anulēti (Kodeksa 10. panta 10. punkts), kā arī pamatojumu jebkurai medaļu vai godalgu atsavināšanai. Lēmumā norāda arī to, vai (un kādā apmērā) jebkuru pagaidu aizliegumu piedalīties sacensībās atrēķina no jebkura galu galā piemērota diskvalifikācijas perioda, kā arī izklāsta visas citas attiecīgās sekas, kuru pamatā ir piemērojamie noteikumi, tostarp finanšu sekas. Saskaņā ar Kodeksa 7. panta 5. punkta 1. apakšpunktu lielu sporta pasākumu rīkotājorganizācijas tomēr nenosaka diskvalifikāciju vai finanšu sekas ārpus to rīkotā sporta pasākuma tvēruma.]*

e) pārsūdzības iespējas un termiņu *sportista* vai citas *personas* pārsūdzības iesniegšanai.

*[Piezīme par 9. panta 1. punkta 1. apakšpunkta e) punktu. Lēmumā norāda, vai pārsūdzības iespēju izmantošanai sportists ir starptautiskā līmeņa sportists atbilstoši Kodeksa 13. pantam. Ja lietas izskatīšanas komisijai šāda informācija nav pieejama, lietas izskatīšanas komisija pieprasa rezultātu pārvaldības iestādei sazināties ar attiecīgo antidopinga organizāciju (piemēram, sportista starptautisko federāciju). Tad lēmumā norāda atbilstošo pārsūdzības iespēju (tostarp norāda adresi, uz kuru pārsūdzība nosūtāma) un pārsūdzības termiņu.]*

*[Piezīme par 9. panta 1. punkta 1. apakšpunktu. Lēmumi saistībā ar rezultātu pārvaldību ietver pagaidu aizliegumu piedalīties sacensībās, izņemot to, ka ar rezultātu pārvaldību saistītā lēmumā par pagaidu aizliegumu piedalīties sacensībās nav jānosaka, vai ir izdarīts antidopinga noteikumu pārkāpums.]*

**9.1.2.** *Lielu sporta pasākumu rīkotājorganizācijas* pieņemta ar *rezultātu pārvaldību* saistīta lēmuma vai izskatīšanas tvērums var būt ierobežots, tomēr tajā ir jāskata un jānosaka vismaz šādi jautājumi: i) vai ir izdarīts antidopinga noteikumu pārkāpums, šāda konstatējuma faktiskais pamats un konkrētie pārkāptie *Kodeksa* panti un ii) piemērojamie *anulējumi* saskaņā ar *Kodeksa* 9. pantu un 10. panta 1. punktu, kā rezultātā tiek atņemtas medaļas, punkti un godalgas.

*[Piezīme par 9. panta 1. punkta 2. apakšpunktu. Izņemot attiecībā uz lielu sporta pasākumu rīkotājorganizāciju pieņemtajiem ar rezultātu pārvaldību saistītajiem lēmumiem, katrā antidopinga organizācijas pieņemtajā lēmumā jānorāda tas, vai ir izdarīts antidopinga noteikumu pārkāpums, un visas no pārkāpuma izrietošās sekas, tostarp visi anulējumi, kas nav Kodeksa 10. panta 1. punktā minētie anulējumi (par to lemj sporta pasākuma rīkotājs). Saskaņā ar Kodeksa 15. pantu šāds lēmums un ar to piemērotās sekas automātiski stājas spēkā ikvienā sporta veidā ikvienā valstī. Piemēram, lai noteiktu, ka sportists ir izdarījis antidopinga noteikumu pārkāpumu, pamatojoties uz nelabvēlīgiem analīžu rezultātiem, ko uzrāda sacensību laikā savākts paraugs, sacensību laikā iegūtie sportista rezultāti tiktu anulēti atbilstoši Kodeksa 9. pantam, un turklāt saskaņā ar Kodeksa 10. panta 10. punktu tiktu anulēti arī visi pārējie rezultāti, kurus sportists guvis sacensībās no parauga savākšanas datuma visā diskvalifikācijas periodā; ja nelabvēlīgi analīžu rezultāti iegūti sporta pasākumā veiktā pārbaudē, tad lielu sporta pasākumu rīkotājorganizācija būtu atbildīga par to, lai noteiktu, vai saskaņā ar Kodeksa 10. panta 1. punktu tiek anulēti arī pārējie sportista individuālie rezultāti, kas sporta pasākumā gūti pirms parauga savākšanas.]*

## 9.2. Paziņošana

*Rezultātu pārvaldības* iestāde nekavējoties paziņo par lēmumiem *sportistam* vai citai *personai*, kā arī citām *antidopinga organizācijām*, kurām saskaņā ar *Kodeksa* 13. panta 2. punkta 3. apakšpunktu ir tiesības iesniegt pārsūdzību, un par tiem nekavējoties ziņo *ADAMS* sistēmā. Ja lēmums nav angļu vai franču valodā, *rezultātu pārvaldības* iestāde nodrošina lēmuma un pamatojumu kopsavilkumu angļu vai franču valodā, kā arī meklējamu lēmuma versiju.

**9.2.1.** *Rezultātu pārvaldības* iestāde informē *sportistu* vai citu *personu*, kurai noteikts *diskvalifikācijas* periods, par tā statusu *diskvalifikācijas* laikā, tostarp par *sekām* saistībā ar aizlieguma piedalīties sacensībās pārkāpumu *diskvalifikācijas* laikā atbilstoši *Kodeksa* 10. panta 14. punktam. *Rezultātu pārvaldības* iestāde nodrošina, ka *diskvalifikācijas* periodu pienācīgi ņem vērā tās kompetences jomā. *Sportists* vai cita *persona* ir jāinformē arī par tās iespēju joprojām sniegt *būtisku palīdzību*.

**9.2.2.** *Rezultātu pārvaldības* iestādei ir jāinformē *sportists*, kuram noteikts *diskvalifikācijas* periods, arī par to, ka arī *diskvalifikācijas* periodā tam var veikt *pārbaudes*.

**9.2.3.** Ja pēc lēmuma paziņošanas *antidopinga organizācija,* kurai ir tiesības iesniegt pārsūdzību, pieprasa pilnu uz lēmumu attiecināmās lietas materiālu kopiju, *rezultātu pārvaldības* iestāde to nekavējoties iesniedz.

*[Piezīme par 9. panta 2. punkta 5. apakšpunktu. Lietas materiālos ir visi dokumenti, kas attiecas uz lietu. Analītiskas lietas gadījumā lietas materiālos ietver vismaz dopinga kontroles anketu, laboratorijas rezultātus un/vai laboratoriskās dokumentācijas paketi(-es) (ja tā ir izdota), visus pušu iesniegumus un pierādījumus un/vai saraksti, kā arī visus citus dokumentus, uz kuriem balstās lietas izskatīšanas komisija. Lietas materiāli jānosūta, izmantojot e-pastu, organizēti ar satura rādītāju.]*

**9.2.4.** Ja lēmums skar *nelabvēlīgus analīžu rezultātus* vai *netipiskas atrades* un ir beidzies pārsūdzības termiņš, bet lēmums nav pārsūdzēts, *rezultātu pārvaldības* iestāde nekavējoties paziņo attiecīgajai laboratorijai, ka jautājums ir atrisināts pilnībā.

# 10.0. Pārsūdzība

## 10.1. Noteikumi, kas reglamentē pārsūdzības tiesības un iespējas, ir izklāstīti Kodeksa 13. pantā.

## 10.2. Attiecībā uz valsts apelācijas instancēm Kodeksa 13. panta 2. punkta 2. apakšpunkta nozīmē:

a) lietas izskatīšanas komisijas locekļu iecelšanu un lietas izskatīšanas procesu pārsūdzības izskatīšanai *mutatis mutandis* reglamentē 8. pants. Lietas izskatīšanas komisijai, kura izskata pārsūdzību, jābūt ne tikai godīgai, objektīvai un *operacionāli neatkarīgai*, bet arī *institucionāli neatkarīgai*;

*[Piezīme par 10. panta 2. punkta a) apakšpunktu. Šajā noteikumā lietas izskatīšanas komisija, kura izskata pārsūdzību, ir pilnībā institucionāli neatkarīga no rezultātu pārvaldības iestādes. Tāpēc to nekādā veidā nedrīkst administrēt, saistīt vai pakļaut rezultātu pārvaldības iestādei.]*

b) pārsūdzības nolēmums, ko pieņēmusi pārsūdzības iestāde, atbilst 9. panta 1. punkta prasībām;

c) *rezultātu pārvaldības* iestāde pārsūdzības nolēmumu nekavējoties paziņo *sportistam* vai citai *personai*, kā arī citām *antidopinga organizācijām*, kurām būtu tiesības pārsūdzēt iepriekšējās instances lēmumu saskaņā ar *Kodeksa* 13. panta 2. punkta 3. apakšpunktu;

d) papildu paziņošanas prasības, kas minētas 9. panta 2. punktā, piemēro *mutatis mutandis*.

## 10.3. Attiecībā uz Sporta šķīrējtiesā iesniegtu pārsūdzību:

a) pārsūdzības procedūru reglamentē ar sportu saistītas šķīrējtiesas kodekss;

b) visām *Sporta šķīrējtiesā* iesniegtas pārsūdzības pusēm jānodrošina, ka *WADA* un jebkura cita puse, kurai būtu bijušas pārsūdzības tiesības un kura nav *Sporta šķīrējtiesā* iesniegtas pārsūdzības puse, ir savlaicīgi brīdināta par pārsūdzību;

c) *antidopinga organizācija* bez *WADA* rakstiska apstiprinājuma nepiekrīt noregulējumam, kas izriet no šķīrējtiesas nolēmuma, kurš pieņemts pēc pušu piekrišanas saskaņā ar sportu saistītas šķīrējtiesas kodeksa R56. punktu. Ja *Sporta šķīrējtiesā* ierosināta procesa puses ir paredzējušas izšķirt lietu izlīguma veidā, kas ietverts šķīrējtiesas nolēmumā, kurš pieņemts pēc pušu piekrišanas, *antidopinga organizācija*, kas ir šā procesa puse, nekavējoties informē *WADA* un sniedz tai visu nepieciešamo informāciju šajā sakarā;

d) jebkura *antidopinga organizācija*, kas ir *Sporta šķīrējtiesā* iesniegtas pārsūdzības puse, nekavējoties izsniedz *Sporta šķīrējtiesas* nolēmumu citām *antidopinga organizācijām*, kurām būtu bijušas pārsūdzības tiesības atbilstoši *Kodeksa* 13. panta 2. punkta 3. apakšpunktam, un

e) prasības, kuras izklāstītas no 9. panta 2. punkta 2. apakšpunkta līdz 9. panta 2. punkta 4. apakšpunktam, piemēro *mutatis mutandis*.

# 11.0. Aizlieguma piedalīties sacensībās pārkāpums *diskvalifikācijas* laikā

**11.1.** Ja ir aizdomas, ka *sportists* vai cita *persona* *diskvalifikācijas* laikā ir pārkāpusi aizliegumu piedalīties sacensībās atbilstoši *Kodeksa* 10. panta 14. punktam, ar šo iespējamo pārkāpumu saistītajā *rezultātu pārvaldībā* *mutatis mutandis* ievēro šā *starptautiskā standarta* principus.

*[Piezīme par 11. panta 1. punktu. Jo īpaši sportists vai cita persona mutatis mutandis saņem paziņojuma vēstuli saskaņā ar 5. panta 3. punkta 2. apakšpunktu, mutatis mutandis apsūdzības vēstuli saskaņā ar 7. pantu, un tam piešķir tiesības tikt uzklausītam atbilstoši 8. pantam.]*

# A PIELIKUMS. IESPĒJAMĀS PRASĪBU NEIEVĒROŠANAS IZSKATĪŠANA

### A.1. Atbildība

**A.1.1.** *Rezultātu pārvaldības* iestāde vai (ja atbilstīgi) *pārbaudes* iestāde ir atbildīga par to, lai nodrošinātu, ka:

a) ja tā uzzina par iespējamu prasību neievērošanu, tā informē *WADA* un ierosina izskatīt iespējamo prasību neievērošanu, pamatojoties uz visu attiecīgo informāciju un dokumentāciju;

b) *sportists* vai cita *persona* ir rakstiski informēti par iespējamo prasību neievērošanu, un tam ir dota iespēja sniegt atbildi saskaņā ar *Starptautiskā rezultātu pārvaldības standarta* 5. panta 3. punkta 2. apakšpunktu;

c) lietas izskatīšana tiek veikta bez liekas kavēšanās un novērtēšanas process ir dokumentēts, un

d) ja tā nolemj neturpināt lietas izskatīšanu, par tās lēmumu paziņo atbilstoši *Starptautiskā rezultātu pārvaldības standarta* 5. panta 4. punktam.

**A.1.2.** *DCO* ir atbildīgs par to, lai tiktu sniegts detalizēts rakstisks ziņojums par iespējamu prasību neievērošanu.

### A.2. Prasības

**A.2.1.** Par iespējamu prasību neievērošanu *DCO* ziņo *rezultātu pārvaldības* iestādei (vai, ja atbilstīgi, *pārbaudes* iestādei) un/vai pēc tam šo lietu izskata *pārbaudes* iestāde, par to pēc iespējas ātrāk ziņojot *rezultātu pārvaldības* iestādei.

**A.2.2.** Ja *rezultātu pārvaldības* iestāde konstatē, ka ir notikusi iespējama prasību neievērošana, par to atbilstoši *Starptautiskā rezultātu pārvaldības standarta* 5. panta 3. punkta 2. apakšpunktam nekavējoties informē *sportistu* vai citu *personu* un turpmāku *rezultātu pārvaldību* veic saskaņā ar *Starptautiskā rezultātu pārvaldības standarta* 5. pantu *et seq.*

**A.2.3.** No visiem attiecīgajiem avotiem (tostarp *sportista* vai citas *personas*) iespējami drīz iegūst visu vajadzīgo papildu informāciju par iespējamo prasību neievērošanu un šo informāciju reģistrē.

**A.2.4.** *Rezultātu pārvaldības* iestāde (un, ja atbilstīgi, *pārbaudes* iestāde) izveido sistēmu, ar kuras palīdzību nodrošina to, ka iespējamās prasību neievērošanas lietas izskatīšanas rezultātus ņem vērā *rezultātu pārvaldībai*, kā arī, ja atbilstīgi, saistībā ar turpmāko plānošanu un *mērķpārbaužu* noteikšanu.

# B PIELIKUMS. *REZULTĀTU PĀRVALDĪBA* ATTIECĪBĀ UZ INFORMĀCIJAS PAR ATRAŠANĀS VIETU NESNIEGŠANU

### B.1. Iespējamas informācijas par atrašanās vietu nesniegšanas noteikšana

**B.1.1.** Ja *sportists* jebkurā 12 mēnešu laikposmā trīs (3) reizes nesniedz ziņas par atrašanās vietu, tas ir antidopinga noteikumu pārkāpums atbilstoši *Kodeksa* 2. panta 4. punktam. Ziņu par atrašanās vietu nesniegšana var būt jebkāda informācijas nesniegšanas un/vai neierašanās uz pārbaudēm kombinācija, kā norādīts B pielikuma 3. punktā, kopumā sasniedzot trīs (3) reizes.

*[Piezīme par B pielikuma 1. punkta 1. apakšpunktu. Lai gan tas, ka sportists vienu reizi neizpilda prasību sniegt ziņas par atrašanās vietu, nav antidopinga noteikumu pārkāpums atbilstoši Kodeksa 2. panta 4. punktam, atkarībā no faktiem to varētu uzskatīt par antidopinga noteikumu pārkāpumu atbilstoši Kodeksa 2. panta 3. punktam (Izvairīšanās no paraugu savākšanas) un/vai Kodeksa 2. panta 5. punktam (Falsifikācija vai falsifikācijas mēģinājums dopinga kontrolē).]*

**B.1.2.** *Kodeksa* 2. panta 4. punktā minētais 12 mēnešu laikposms sākas dienā, kurā *sportists* pirmo reizi nesniedz ziņas par atrašanās vietu, ko izmanto, lai atbalstītu apgalvojumu par *Kodeksa* 2. panta 4. punkta pārkāpumu. Ja turpmākajā 12 mēnešu laikposmā notiek vēl divi (2) gadījumi, kad netiek sniegtas ziņas par atrašanās vietu, tad ir veikts *Kodeksa* 2. panta 4. punkta antidopinga noteikumu pārkāpums neatkarīgi no jebkādiem no *sportista* sekmīgi savāktajiem *paraugiem* šajā 12 mēnešu laikposmā. Tomēr, ja 12 mēnešu laikā *sportists*, kas vienu (1) reizi nav sniedzis ziņas par atrašanās vietu, neturpina ar vēl diviem (2) ziņu par atrašanās vietu nesniegšanas gadījumiem, pirmais ziņu par atrašanās vietu nesniegšanas termiņš *Kodeksa* 2. punkta 4. punkta nolūkā “beidzas” un sākas jauns 12 mēnešu laikposms no tās dienas, kurā viņš nākamo reizi nesniedz ziņas par atrašanās vietu.

**B.1.3.** Lai noteiktu, vai 12 mēnešu laikā, kas minēts *Kodeksa* 2. panta 4. punktā, nav sniegta informācija par atrašanās vietu:

a) uzskata, ka ir notikusi informācijas nesniegšana, ja i) *sportists* nesniedz pilnīgu informāciju savlaicīgi pirms nākamā ceturkšņa, šā ceturkšņa pirmajā dienā un ii) ja *sportista* sniegtā informācija (pirms ceturkšņa vai to atjauninot) izrādās neprecīza (pirmajā) datumā, kurā var pierādīt, ka šāda informācija ir neprecīza, un

b) uzskata, ka *sportists* nav ieradies uz pārbaudi tajā datumā, kad *paraugu* savākšanas mēģinājums ir bijis nesekmīgs.

**B.1.4.** Saistībā ar *Kodeksa* 2. panta 4. punktu ar ziņu par atrašanās vietu nesniegšanu saistītus pārkāpumus, ko *sportists* izdarījis pirms aktīvās karjeras pārtraukšanas, kā noteikts *Pārbaužu* un izmeklējumu *starptautiskā standarta* 4. panta 8. punkta 7. apakšpunkta 3. punktā, var kombinēt ar tiem pārkāpumiem saistībā ar ziņu par atrašanās vietu nesniegšanu, kurus *sportists* izdara pēc tam, kad viņš atkal kļūst pieejams *ārpus sacensību pārbaudēm*.

*[Piezīme par B pielikuma 1. punkta 4. apakšpunktu. Piemēram, ja sportists sešu (6) mēnešu laikā pirms aktīvās karjeras pārtraukšanas divas (2) reizes nav izpildījis prasību sniegt ziņu par atrašanās vietu un izdara vēl vienu šādu pārkāpumu pirmo sešu (6) mēnešu laikā pēc tam, kad viņš ir atjaunojis savu pieejamību ārpus sacensību pārbaudēm, šie trīs gadījumi kopā ir Kodeksa 2. panta 4. punkta antidopinga noteikumu pārkāpums.]*

### B.2. Prasības attiecībā uz iespējamu pārkāpumu saistībā ar informācijas nesniegšanu vai neierašanos uz pārbaudi

**B.2.1.** Paziņot, ka *sportists* ir izdarījis informācijas nesniegšanas pārkāpumu, var tikai tad, ja *rezultātu pārvaldības* iestāde konstatē visus šos faktus:

a) *sportistam* tika pienācīgi paziņots, i) ka viņš bija izraudzīts iekļaušanai *pārbaudāmo sportistu reģistrā*, ii) par izrietošo prasību sniegt informāciju par atrašanās vietu un iii) par *sekām* saistībā ar šīs prasības neievērošanu;

b) *sportists* nav izpildījis attiecīgo prasību līdz piemērojamā termiņa beigām;

*[Piezīme par B pielikuma 2. punkta 1. apakšpunkta b) punktu. Sportists neizpilda prasību sniegt informāciju par atrašanās vietu, i) ja viņš nesniedz šādu informāciju vai neprecizē informāciju atbilstoši Pārbaužu un izmeklējumu starptautiskā standarta 4. panta 8. punkta 8. apakšpunkta 6. punkta prasībām vai ii) ja viņš sniedz šādas ziņas vai precizē tās, taču nenorāda visu nepieciešamo informāciju šādā paziņojumā vai precizējumā (piemēram, viņš neietver vietu, kurā viņš nakšņos katru nakti nākamajā ceturksnī, vai katru dienu, uz ko attiecas precizējums, vai arī nepaziņo ierasto darbību, ko viņš veiks ceturkšņa laikā vai laikposmā, uz ko attiecas precizējums), vai iii) ja viņš sākotnēji iesniegtajā informācijā vai precizējumā ietver neprecīzu informāciju (piemēram, neesošu adresi) vai nepietiekamu informāciju, lai ļautu antidopinga organizācijai noteikt viņa atrašanās vietu pārbaužu veikšanas nolūkā (piemēram, “skriešana Švarcvaldē”).]*

c) otrajā vai trešajā informācijas nesniegšanas gadījumā viņam tika sniegts paziņojums saskaņā ar B pielikuma 3. punkta 2. apakšpunkta d) punktu par iepriekšējo informācijas nesniegšanu, un (ja šī informācijas nesniegšana atklāja nepilnības sniegtajā informācijā par atrašanās vietu, kas izraisītu papildu informācijas nesniegšanu, tā netiktu izlabota) paziņojumā tikai ieteikts, ka, lai izvairītos no turpmākas informācijas nesniegšanas, viņam jāiesniedz nepieciešamā informācija par atrašanās vietu (vai precizējums) līdz paziņojumā norādītajam termiņam (kas nedrīkst būt mazāks par 48 stundām pēc paziņojuma saņemšanas), un tomēr informācijas nesniegšanas pārkāpums netika novērsts līdz paziņojumā norādītajam termiņam, un

*[Piezīme par B pielikuma 2. punkta 1. apakšpunkta c) punktu. Vienīgā prasība ir sniegt sportistam paziņojumu par pirmo informācijas nesniegšanu, ļaujot izvairīties no otrās, pirms viņu var apsūdzēt nākamajā informācijas nesniegšanā. Jo īpaši nav nepieciešams pabeigt rezultātu pārvaldības procesu attiecībā uz pirmo informācijas nesniegšanu, pirms apsūdzēt sportistu otrajā informācijas nesniegšanā.]*

d) *sportists* nav ievērojis prasību tikai nolaidības dēļ. Šajā saistībā tiks pieņemts, ka *sportists* nav sniedzis nepieciešamo informāciju savas nolaidības dēļ, pierādot, ka attiecīgais *sportists* ir informēts par prasībām, tomēr nav tās ievērojis. Šādu pieņēmumu var atspēkot tikai tad, ja *sportists* pierāda, ka attiecīgais pārkāpums nav radies viņa nolaidības dēļ vai *sportista* rīcība nav veicinājusi šāda pārkāpuma rašanos.

**B.2.2.** Lai gan *Kodeksa* 5. panta 2. punktā norādīts, ka ikvienam *sportistam* jāierodas uz *pārbaudēm* jebkurā laikā un vietā pēc tās *antidopinga organizācijas* pieprasījuma, kas ir pilnvarota *pārbaudīt* attiecīgo *sportistu*, *pārbaudāmo sportistu reģistrā* iekļautam *sportistam* turklāt jābūt klāt un pieejamam *pārbaužu* veikšanai jebkurā norādītajā dienā 60 minūšu laika sprīdī, kas attiecībā uz minēto dienu norādīts sniegtajā informācijā par viņa atrašanās vietu, vietā, ko *sportists* minētajā informācijā norādījis attiecībā uz attiecīgo laika sprīdi. Ja *sportists* neievēro šo prasību, to uzskata par acīmredzamu neierašanos uz pārbaudi. Ja *sportistu* pārbauda šādā laika sprīdī, viņam jāpaliek ar *DCO* līdz *parauga* savākšanas pabeigšanai pat tad, ja tas aizņem vairāk laika nekā 60 minūšu laika sprīdis. Ja *sportists* nerīkojas šādi, to uzskata par neapšaubāmu *Kodeksa* 2. panta 3. punkta (atteikšanās ierasties vai neierašanās uz *paraugu* savākšanu) pārkāpumu.

**B.2.3.** Lai nodrošinātu godīgumu attiecībā uz *sportistu*, ja ir bijis nesekmīgs mēģinājums pārbaudīt *sportistu* kādā no 60 minūšu laika sprīžiem, kas norādīti sniegtajā informācijā par viņa atrašanās vietu, jebkuru nākamo nesekmīgo mēģinājumu pārbaudīt attiecīgo *sportistu* (ko veic vai nu tā pati, vai cita *antidopinga organizācija*) kādā no 60 minūšu laika sprīžiem, kas norādīti viņa informācijā par atrašanās vietu, attiecībā uz *sportistu* var uzskatīt par neierašanos uz pārbaudi (vai par informācijas nesniegšanu, ja nesekmīgais mēģinājums noticis, jo iesniegtā informācija nav bijusi pietiekama, lai atrastu *sportistu* attiecīgajā laika sprīdī) tikai tad, ja saskaņā ar B pielikuma 3. punkta 2. apakšpunkta d) punktu šis nākamais mēģinājums notiek pēc tam, kad *sportists* saņēmis paziņojumu par sākotnējo nesekmīgo mēģinājumu.

*[Piezīme par B pielikuma 2. punkta 3. apakšpunktu. Vienīgā prasība ir sniegt sportistam paziņojumu par vienu neierašanos uz pārbaudi vai informācijas nesniegšanu, pirms viņu var apsūdzēt par nākamo neierašanos uz pārbaudi vai informācijas nesniegšanu. Jo īpaši nav nepieciešams pabeigt rezultātu pārvaldības procesu attiecībā uz pirmo neierašanos uz pārbaudi vai informācijas nesniegšanu, pirms apsūdzēt sportistu par otru neierašanos uz pārbaudi vai informācijas nesniegšanu.]*

**B.2.4.** Paziņot, ka *sportists* nav ieradies uz pārbaudi, var tikai tad, ja *rezultātu pārvaldības* iestāde var konstatēt visus šos faktus:

a) informējot *sportistu* par to, ka viņš ir izraudzīts iekļaušanai *pārbaudāmo sportistu reģistrā*, *sportists* tiek informēts par to, ka viņš ir atbildīgs par neierašanos uz pārbaudi, ja sniegtajā informācijā par *sportista* atrašanās vietu norādītajā 60 minūšu laika sprīdī attiecīgais *sportists* nav bijis pieejams *pārbaužu* veikšanai tajā vietā, kas norādīta attiecībā uz šo laika sprīdi;

b) *DCO* attiecīgā ceturkšņa konkrētajā dienā ir mēģinājis veikt *sportista* pārbaudi informācijā par viņa atrašanās vietu attiecībā uz konkrēto dienu norādītajā 60 minūšu laika sprīdī, ierodoties vietā, kas norādīta saistībā ar šo laika sprīdi;

c) norādītajā 60 minūšu laika sprīdī *DCO* attiecīgajos apstākļos darīja visu iespējamo (t. i., ņemot vērā konkrētās vietas iezīmes), mēģinot atrast *sportista* atrašanās vietu, bet nespēja iepriekš paziņot *sportistam* par pārbaudi;

*[Piezīme par B pielikuma 2. punkta 4. apakšpunkta c) punktu. Tā kā zvanīšana pa tālruni ir drīzāk izvēles, nevis obligāta darbība un pilnībā ir atstāta paraugu savākšanas iestādes ziņā, apliecinājums, ka tālruņa zvans ir noticis, nav neierašanās uz pārbaudi obligāts elements un nepiezvanīšana sportistam nav līdzeklis aizstāvībai pret neierašanos uz pārbaudi.]*

d) B pielikuma 2. punkta 3. apakšpunktu nepiemēro vai (ja to piemēro) tas ir ievērots, un

e) *sportists* noteiktajā 60 minūšu laika sprīdī nav bijis pieejams *pārbaužu* veikšanai norādītajā vietā nolaidības dēļ. Šajā saistībā pieņem, ka *sportists* ir bijis nolaidīgs, pierādot B pielikuma 2. punkta 4. apakšpunkta a) līdz d) punktā norādītos apstākļus. Šādu pieņēmumu var atspēkot tikai tad, ja *sportists* pierāda, ka viņa nolaidība nav radījusi vai veicinājusi to, ka attiecīgais *sportists* i) nav bijis pieejams *pārbaudēm* attiecīgajā vietā konkrētajā laika sprīdī un ii) nav precizējis jaunāko sniegto informāciju par savu atrašanās vietu, lai paziņotu par atrašanos citā vietā, kur *sportists* attiecīgajā dienā būtu pieejams *pārbaužu* veikšanai norādītajā 60 minūšu laika sprīdī.

### B.3. *Rezultātu pārvaldība* attiecībā uz iespējamu informācijas par atrašanās vietu nesniegšanu

**B.3.1.** Saskaņā ar *Kodeksa* 7. panta 1. punkta 6. apakšpunktu *rezultātu pārvaldības* iestāde attiecībā uz iespējamajiem ziņu par atrašanās vietu nesniegšanas gadījumiem ir starptautiskā federācija vai *valsts antidopinga organizācija*, kurai attiecīgais *sportists* iesniedz informāciju par savu atrašanās vietu.

*[Piezīme par B pielikuma 3. punkta 1. apakšpunktu. Ja tā antidopinga organizācija, kas saņem informāciju par sportista atrašanās vietu (un tādējādi ir viņa rezultātu pārvaldības iestāde informācijas par atrašanās vietu nolūkos), izslēdz sportistu no sava pārbaudāmo sportistu reģistra pēc tam, kad saistībā ar viņu reģistrēts viens vai divi ziņu par atrašanās vietu nesniegšanas gadījumi, tad, ja sportists tiek iekļauts citas antidopinga organizācijas pārbaudāmo sportistu reģistrā un šī cita antidopinga organizācija sāk saņemt viņa sniegto informāciju par atrašanās vietu, šī cita antidopinga organizācija kļūst par rezultātu pārvaldības iestādi attiecībā uz visiem šā sportista ziņu par atrašanās vietu nesniegšanas gadījumiem, tostarp tiem, ko reģistrējusi pirmā antidopinga organizācija. Šādā gadījumā pirmā antidopinga organizācija sniedz otrajai antidopinga organizācijai visu informāciju par pirmās antidopinga organizācijas attiecīgajā laikposmā reģistrēto(-ajiem) ziņu par atrašanās vietu nesniegšanas gadījumu(-iem), lai tad, ja otrā antidopinga organizācija reģistrē jebkādu(-us) papildu ziņu par atrašanās vietu nesniegšanas gadījumu(-us) saistībā ar šo sportistu, tai būtu visa informācija, kas nepieciešama, lai ierosinātu tiesvedību pret viņu saskaņā ar B pielikuma 3. punkta 4. apakšpunktu par Kodeksa 2. panta 4. punkta pārkāpumu.]*

**B.3.2.** Ja šķiet, ka notikusi ziņu par atrašanās vietu nesniegšana, *rezultātu pārvaldība* norisinās šādi:

a) ja iespējamā ziņu par atrašanās vietu nesniegšana atklāta, mēģinot pārbaudīt *sportistu*, *pārbaudes* iestāde savlaicīgi saņem no *DCO* ziņojumu par nesekmīgu mēģinājumu. Ja *pārbaudes* iestāde un *rezultātu pārvaldības* iestāde ir dažādas iestādes, *pārbaudes* iestāde nekavējoties sniedz ziņojumu par nesekmīgu mēģinājumu *rezultātu pārvaldības* iestādei un pēc tam pēc vajadzības palīdz *rezultātu pārvaldības* iestādei iegūt informāciju no *DCO* par iespējamo ziņu par atrašanās vietu nesniegšanu;

b) *rezultātu pārvaldības* iestāde savlaicīgi pārskata dokumentāciju (tostarp ikvienu *DCO* iesniegto ziņojumu par nesekmīgu mēģinājumu), lai noteiktu, vai ir ievērotas visas B pielikuma 2. punkta 1. apakšpunkta (informācijas nesniegšanas gadījumā) prasības vai B pielikuma 2. punkta 4. apakšpunkta (neierašanās uz pārbaudi gadījumā) prasības. Tā pēc vajadzības iegūst informāciju no trešām personām (piemēram, no *DCO*, kura pārbaudes mēģinājumā atklājās informācijas nesniegšana vai notika neierašanās uz pārbaudi), lai palīdzētu tai šajā uzdevumā;

c) ja *rezultātu pārvaldības* iestāde secina, ka nav ievērota kāda no attiecīgajām prasībām (un tādējādi netiek konstatēta ziņu par atrašanās vietu nesniegšana), tā par to paziņo *WADA*, starptautiskajai federācijai vai *valsts antidopinga organizācijai* (pēc vajadzības), kā arī tai *antidopinga organizācijai*, kas atklāja ziņu nesniegšanu par atrašanās vietu, norādot sava lēmuma pamatojumu. Katrai no tām ir tiesības pārsūdzēt šo lēmumu saskaņā ar *Kodeksa* 13. pantu;

d) ja *rezultātu pārvaldības* iestāde secina, ka ir izpildītas visas attiecīgās prasības, kas izklāstītas B pielikuma 2. punkta 1. apakšpunktā (informācijas nesniegšana) un B pielikuma 2. punkta 4. apakšpunktā (neierašanās uz pārbaudi), tai ir jāinformē *sportists* četrpadsmit (14) dienu laikā no iespējamās ziņu par atrašanās vietu nesniegšanas. Paziņojumā ietver pietiekami sīkas ziņas par iespējamo ziņu par atrašanās vietu nesniegšanu, lai ļautu *sportistam* izsmeļoši atbildēt, un *sportistam* dod pietiekamu termiņu atbildes sniegšanai, norādot, vai viņš atzīst ziņu par atrašanās vietu nesniegšanu un, ja nē, tad kāpēc. Paziņojumā arī jānorāda *sportistam*, ka trīs (3) ziņu par atrašanās vietu nesniegšanas gadījumi jebkurā 12 mēnešu laikposmā ir *Kodeksa* 2. panta 4. punkta antidopinga noteikumu pārkāpums, kā arī jāatzīmē, vai attiecībā uz viņu ir reģistrēti citi ziņu par atrašanās vietu nesniegšanas gadījumi iepriekšējo divpadsmit (12) mēnešu laikā. Informācijas nesniegšanas gadījumā jāsniedz arī paziņojums *sportistam*, ka tamdēļ, lai izvairītos no turpmākas informācijas nesniegšanas, viņam jāsniedz trūkstošā informācija par atrašanās vietu līdz paziņojumā norādītajam termiņam, kam jābūt 48 stundu laikā pēc paziņojuma saņemšanas;

e) ja *sportists* nesniedz atbildi norādītajā termiņā, *rezultātu pārvaldības* iestāde reģistrē ziņu par atrašanās vietu nesniegšanu, kas pieteikta pret viņu.

Ja *sportists* sniedz atbildi norādītajā termiņā, *rezultātu pārvaldības* iestāde apsver, vai viņa atbilde maina tās sākotnējo lēmumu, ka ir ievērotas visas reģistrācijas prasības saistībā ar ziņu par atrašanās vietu nesniegšanu:

i) ja jā, tā to paziņo *sportistam*, *WADA*, starptautiskajai federācijai vai *valsts antidopinga organizācijai* (pēc vajadzības), kā arī tai *antidopinga organizācijai*, kas atklāja ziņu nesniegšanu par atrašanās vietu, norādot sava lēmuma pamatojumu. Katrai no tām ir tiesības pārsūdzēt šo lēmumu saskaņā ar *Kodeksa* 13. pantu;

ii) ja nē, tā to paziņo *sportistam* (norādot iemeslus) un norāda arī pieņemamu termiņu, līdz kuram viņš var pieprasīt sava lēmuma administratīvo pārskatīšanu. Ja *sportistam* kādā no iepriekšējiem šā procesa posmiem nav sniegts ziņojums par nesekmīgu mēģinājumu, tad to dara šajā posmā;

f) ja *sportists* līdz norādītajam termiņam nepieprasa administratīvo pārskatīšanu, *rezultātu pārvaldības* iestāde reģistrē informācijas nesniegšanu par atrašanās vietu, kas pieteikta saistībā ar viņu. Ja *sportists* līdz norādītajam termiņam pieprasa administratīvo pārskatīšanu, to veic, tikai pamatojoties uz dokumentāciju, viena vai vairākas personas, kas iepriekš nav bijušas iesaistītas iespējamās informācijas nesniegšanas par atrašanās vietu novērtēšanā. Administratīvās pārskatīšanas nolūks ir vēlreiz noteikt, vai ir vai nav ievērotas visas attiecīgās reģistrācijas prasības saistībā ar informācijas nesniegšanu par atrašanās vietu;

g) ja pēc administratīvās pārskatīšanas secina, ka nav ievērotas visas prasības attiecībā uz informācijas par atrašanās vietu nesniegšanas gadījumu reģistrāciju, *rezultātu pārvaldības* iestāde par to paziņo *sportistam*, *WADA*, starptautiskajai federācijai vai *valsts antidopinga organizācijai* (pēc vajadzības), kā arī tai *antidopinga organizācijai*, kas atklāja informācijas nesniegšanu par atrašanās vietu, norādot sava lēmuma pamatojumu. Katrai no tām ir tiesības pārsūdzēt šo lēmumu saskaņā ar *Kodeksa* 13. pantu. Tomēr, ja secina, ka visas prasības, reģistrējot to, ka nav sniegta informācija par atrašanās vietu, ir ievērotas, tā to paziņo *sportistam* un reģistrē, ka viņš ir informēts par to, ka nav sniegta informācija par atrašanās vietu.

**B.3.3.** *Rezultātu pārvaldības* iestāde, izmantojot *ADAMS* sistēmu, nekavējoties konfidenciāli paziņo *WADA* un pārējām iesaistītajām *antidopinga organizācijām* par lēmumu reģistrēt to, ka nav sniegtas ziņas par *sportista* atrašanās vietu.

*[Piezīme par B pielikuma 3. punkta 3. apakšpunktu. Lai novērstu šaubas, rezultātu pārvaldības iestādei ir tiesības paziņot citām attiecīgajām antidopinga organizācijām (ievērojot stingru konfidencialitāti) par iespējamo ziņu par atrašanās vietu nesniegšanu agrākā rezultātu pārvaldības procesa posmā, ja tā to uzskata par atbilstošu (pārbaužu plānošanas nolūkā vai citādi). Turklāt antidopinga organizācija var publicēt vispārēju statistikas ziņojumu par tās darbībām, vispārēji norādot tādu gadījumu skaitu saistībā ar informācijas nesniegšanu par atrašanās vietu, kuri ir reģistrēti attiecībā uz tās jurisdikcijā esošiem sportistiem konkrētā laika posmā, ar nosacījumu, ka tā nepublicē nekādu informāciju, kas var atklāt iesaistīto sportistu identitāti. Pirms jebkādas tiesvedības atbilstoši Kodeksa 2. panta 4. punktam antidopinga organizācijai nav publiski jāizpauž informācija par to, vai konkrētam sportistam ir (vai nav) noteikts pārkāpums saistībā ar informācijas nesniegšanu par atrašanās vietu (vai arī konkrētā sporta veidā ir vai nav tādi sportisti, kuriem ir noteikts pārkāpums saistībā ar informācijas nesniegšanu par atrašanās vietu).]*

**B.3.4.** Ja pret *sportistu* 12 mēnešu laikā ir reģistrēti trīs (3) informācijas par atrašanās vietu nesniegšanas gadījumi, *rezultātu pārvaldības* iestāde informē *sportistu* un citas *antidopinga organizācijas* atbilstoši *Starptautiskā rezultātu pārvaldības standarta* 5. panta 3. punkta 2. apakšpunktampar iespējamu *Kodeksa* 2. panta 4. punkta pārkāpumu un turpina *rezultātu pārvaldību* saskaņā ar *Starptautiskā rezultātu pārvaldības standarta* 5. pantu *et seq.* Ja *rezultātu pārvaldības* iestāde neierosina šādu tiesvedību pret *sportistu* 30 dienu laikā pēc tam, kad *WADA* saņēmusi paziņojumu, ka reģistrēta trešā reize, kad *sportists* jebkurā 12 mēnešu laikposmā nav sniedzis informāciju par atrašanās vietu, tad uzskata, ka *rezultātu pārvaldības* iestāde ir nolēmusi, ka antidopinga noteikumu pārkāpums nav izdarīts, nolūkā aktivizēt pārsūdzības tiesības, kas norādītas *Kodeksa* 13. panta 2. punktā.

**B.3.5.** *Sportistam*, kuram noteikts *Kodeksa* 2. panta 4. punkta antidopinga noteikumu pārkāpums, ir tiesības uz šāda apgalvojuma izskatīšanu pierādījumu uzklausīšanā saskaņā ar *Kodeksa* 8. pantu un *Starptautiskā rezultātu pārvaldības standarta* 8. un 10. pantu. Lietas izskatīšanas komisijai nav pienākuma *rezultātu pārvaldības* procesā pieņemt jebkādu nolēmumu par jebkāda tāda paskaidrojuma atbilstību, kas sniegts saistībā ar informācijas nesniegšanu par atrašanās vietu vai citādi. Tā vietā *antidopinga organizācijas* ziņā ir ierosināt tiesvedību, lai noteiktu visus nepieciešamos elementus katrā iespējamajā informācijas nesniegšanā par atrašanās vietu nolūkā to pietiekami pierādīt lietas izskatīšanas komisijai. Ja lietas izskatīšanas komisija nolemj, ka viens (vai divi) no pārkāpumiem saistībā ar informācijas nesniegšanu par atrašanās vietu ir pierādīti atbilstoši vajadzīgajam standartam, bet par citu(-iem) iespējamu(-iem) pārkāpumu(-iem) saistībā ar informācijas nesniegšanu par atrašanās vietu šādu pierādījumu nav, *sportists* nav izdarījis *Kodeksa* 2. panta 4. punkta antidopinga noteikumu pārkāpumu. Tomēr, ja *sportists* attiecīgā 12 mēnešu laikposmā izdara vienu (vai attiecīgā gadījumā divus) papildu pārkāpumu saistībā ar informācijas nesniegšanu par atrašanās vietu, pret attiecīgo *sportistu* var ierosināt jaunu tiesvedību, kombinējot to(-os) informācijas nesniegšanas gadījumu(-us), kas pietiekami pierādīts(-i) lietas izskatīšanas komisijai iepriekšējā tiesvedībā (saskaņā ar *Kodeksa* 3. panta 2. punkta 3. apakšpunktu), un to(-os) pārkāpumu(-us) saistībā ar informācijas nesniegšanu, ko *sportists* izdarījis pēc tam.

*[Piezīme par B pielikuma 3. punkta 5. apakšpunktu. B pielikuma 3. punkta 5. apakšpunkta noteikumi neliedz antidopinga organizācijai lietas izskatīšanā apstrīdēt sportista vārdā sniegtu argumentu, pamatojoties uz to, ka šo argumentu varēja sniegt agrākā rezultātu pārvaldības procesa posmā, bet tas netika darīts.]*

**B.3.6.** Konstatējumam, ka *sportists* ir izdarījis *Kodeksa* 2. panta 4. punkta antidopinga noteikumu pārkāpumu, ir šādas *sekas*: a) *diskvalifikācijas* perioda noteikšana saskaņā ar *Kodeksa* 10. panta 3. punkta 2. apakšpunktu (pirmais pārkāpums) vai *Kodeksa* 10. panta 9. punktu (nākamais(-ie) pārkāpums(-i)) un b) visu *sportista* sasniegto individuālo rezultātu *anulēšana* saskaņā ar *Kodeksa* 10. panta 10. punktu (*anulēšana*, ja vien saskaņā ar godīguma principiem nav jārīkojas citādi) no *Kodeksa* 2. panta 4. punkta antidopinga noteikumu pārkāpšanas dienas līdz dienai, kad sākas jebkāds *pagaidu aizliegums* piedalīties sacensībās vai *diskvalifikācijas periods*, ar visām izrietošajām *sekām*, tostarp medaļu, punktu un balvu konfiskāciju. Šajā saistībā ir uzskatāms, ka antidopinga noteikumu pārkāpums ir noticis tajā dienā, kad saskaņā ar lietas izskatīšanas komisijas lēmumu ir izdarīts trešais pārkāpums attiecībā uz informācijas nesniegšanu par atrašanās vietu. To, kā atsevišķa *sportista* izdarīts antidopinga noteikumu pārkāpums, kas konstatēts saskaņā ar *Kodeksa* 2. panta 4. punktu, ietekmē rezultātus, ko guvusi komanda, kurā minētais *sportists* ir bijis iekļauts attiecīgajā laika posmā, nosaka saskaņā ar *Kodeksa* 11. pantu.

# C PIELIKUMS. *REZULTĀTU PĀRVALDĪBAS* PRASĪBAS UN PROCEDŪRAS *SPORTISTA BIOLOĢISKĀS PASES* VAJADZĪBĀM

### C.1. Administratīvā vadība

**C.1.1.** Šajā pielikumā aprakstītās prasības un procedūras attiecas uz visiem *sportista bioloģiskās pases* moduļiem, izņemot tad, ja tekstā ir tieša vai netieša norāde par ko citu.

**C.1.2.** Šos procesus par pasi atbildīgās organizācijas vārdā pārvalda un vada *sportista* [bioloģiskās] pases pārvaldības struktūrvienība. *Sportista* [bioloģiskās] pases pārvaldības struktūrvienība veiks profilu sākotnējo pārskatīšanu, lai, kad nepieciešams, sniegtu ieteikumus par mērķpārbaužu veikšanu par pasi atbildīgajai organizācijai, vai arī pēc vajadzības vēršas pie ekspertiem. Informāciju par bioloģisko datu pārvaldību un paziņošanu, *sportista* [bioloģiskās] pases pārvaldības struktūrvienības ziņojumus un ekspertu veikto pārskatīšanu reģistrē *ADAMS* sistēmā, un par pasi atbildīgā organizācija dalās šajā informācijā ar *antidopinga organizācijām*, kas pilnvarotas *sportistu* *pārbaudīt*, lai pēc vajadzības saskaņotu turpmākās [bioloģiskās] pases *pārbaudes*. Viens no svarīgākajiem *sportista bioloģiskās pases* pārvaldības un paziņošanas elementiem ir *sportista* [bioloģiskās] pases pārvaldības struktūrvienības ziņojums *ADAMS* sistēmā, kurā ir pārskats par *sportista* [bioloģiskās] pases pašreizējo stāvokli, tostarp jaunākie ieteikumi par mērķpārbaužu veikšanu un ekspertu veikto pārskatīšanu kopsavilkumus.

**C.1.3.** Šajā pielikumā soli pa solim apraksta *sportista* [bioloģiskās] pases pārskatīšanas procesu:

a) pārskatīšanu uzsāk, piemērojot adaptīvo modeli;

b) ja tiek konstatēti *netipiski [bioloģiskās] pases parametri* vai *sportista* [bioloģiskās] pases pārvaldības struktūrvienība uzskata, ka pārbaudi pamato citi apstākļi, eksperts veic sākotnējo pārskatīšanu un nāk klajā ar vērtējumu, kas pamatojas uz attiecīgajā laikā pieejamo informāciju;

c) ja sākotnējā pārskatīšanā konstatē “varbūtēju dopingu”, pasi iesniedz izskatīšanai trim (3) ekspertiem, tostarp ekspertam, kas veica sākotnējo pārskatīšanu;

d) ja triju (3) ekspertu starpā ir vienprātība par “varbūtēju dopingu”, process tiek turpināts, izveidojot *sportista bioloģiskās pases* dokumentācijas paketi;

e) *sportista* [bioloģiskās] pases pārvaldības struktūrvienība informē par pasi atbildīgo organizāciju, ka konstatēti *nelabvēlīgi [bioloģiskās] pases parametri*, ja eksperti, kad tie pārskatījuši visu šajā stadijā pieejamo informāciju, tostarp *sportista bioloģiskās pases* dokumentācijas paketi, nemaina savu viedokli;

f) par *nelabvēlīgiem [bioloģiskās] pases parametriem* paziņo *sportistam*, un viņam dod iespēju sniegt paskaidrojumus;

g) ja pēc *sportista* sniegto paskaidrojumu pārskatīšanas eksperti vienprātīgi atzīst lielu varbūtību, ka *sportists* ir *lietojis aizliegtu vielu* vai *aizliegtu metodi*, par pasi atbildīgā organizācija pret *sportistu* vērš apgalvojumu par antidopinga noteikuma pārkāpumu.

### C.2. Sākotnējās pārskatīšanas stadija

**C.2.1. Pārskatīšana ar adaptīvo modeli**

**C.2.1.1.** *ADAMS* sistēmā adaptīvais modelis automātiski apstrādā datus par *sportista bioloģiskā pases* bioloģiskajiem *marķieriem.* Šie *marķieri* iekļauj primāros *marķierus*, kurus definē kā dopingam visspecifiskākos, un sekundāros *marķierus*, kurus pašus par sevi vai kombinācijā ar citiem *marķieriem* var izmantot papildu pierādījumiem par dopingu. Adaptīvais modelis indivīdam prognozē sagaidāmo diapazonu, kurā atradīsies *marķieru* vērtību sērija normālos fizioloģiskos nosacījumos. Netipiskas vērtības ir tās, kuras atrodas ārpus 99 % diapazona – no zemākās robežas, kas atbilst 0,5 procentilei, līdz augšējai robežai, kura atbilst 99,5 procentilei (iespēja, ka rezultātus rada normāla fizioloģiska variācija, ir 1:100 vai mazāka). Gan hematoloģisko, gan steroīdo *netipisku [bioloģiskās] pases parametru* noteikšanai izmanto 99 % specifiskumu. Sekvenču (sekvences *netipiski [bioloģiskās] pases parametri*) noviržu gadījumā izmanto 99,9 % specifiskumu (iespēja, ka rezultātus rada normāla fizioloģiska variācija, ir 1:1000 vai mazāka).

**C.2.1.2.** *Netipiski [bioloģiskās] pases parametri* ir rezultāts, ko *ADAMS* sistēmā ģenerē adaptīvais modelis, kas nosaka primārā(-o) *marķiera(-u)* vērtību(-as), kas ir ārpus *sportista* individuālā diapazona, vai primārā *marķiera* vērtību garenprofilu (sekvences novirzes), kas ir ārpus diapazona, kāds sagaidāms normālos fizioloģiskos nosacījumos. Ja modelis ģenerē *netipiskus [bioloģiskās] pases parametrus*, tam jāpievērš papildu uzmanība un jāveic pārskatīšana.

**C.2.1.3.** *Sportista* [bioloģiskās] pases pārvaldības struktūrvienība var iesniegt ekspertam pasi arī tad, ja *netipiski [bioloģiskās] pases parametri* nav konstatēti (skat. turpmāk C pielikuma 2. punkta 2. apakšpunkta 4. punktu).

**C.2.1.4.** *Netipiski [bioloģiskās] pases parametri* – hematoloģijas modulis

**C.2.1.4.1.** Hematoloģijas modulī *ADAMS* sistēmas adaptīvais modelis automātiski apstrādā divus primāros *marķierus* – hemoglobīna koncentrāciju (*HGB*) un hemoglobīna un retikulocītu attiecību (*OFFS*), un divus sekundāros *marķierus* – retikulocītu procentuālo daudzumu (*RET %*) un patoloģisku asins profilu (*ABPS*). Modelis ģenerē *netipiskus [bioloģiskās] pases parametrus*, ja *HGB* un/vai *OFFS* vērtība pēdējā no veiktajām pārbaudēm ir ārpus sagaidāmā individuālā diapazona robežām. Turklāt par *netipiskiem [bioloģiskās] pases parametriem* uzskata arī garenprofilu no (līdz pat) pēdējām piecām ticamām *HGB* un/vai *OFFS* vērtībām, ja tas novirzās no adaptīvā modeļa noteiktā sagaidāmā diapazona (sekvences *netipiski [bioloģiskās] pases parametri*). Adaptīvais modelis ģenerē *netipiskus [bioloģiskās] pases parametrus*, pamatojoties uz primāro *marķieru* *HGB* un *OFFS* vai to sekvenci.

**C.2.1.4.2.** Ja ir konstatēti *netipiski [bioloģiskās] pases parametri*, *sportista* [bioloģiskās] pases pārvaldības struktūrvienība savā ziņojumā vai, ja atbilstīgi, caur organizāciju, kas atbildīga par pasi, paziņo *rezultātu pārvaldības* iestādei (vai, ja atbilstīgi, *pārbaudes* iestādei) par to, vai *paraugs* vai ar to kopīgi nosūtīts urīna *paraugs* jāanalizē eritropoēzi stimulējošo vielu noteikšanai. *Sportista* [bioloģiskās] pases pārvaldības struktūrvienība sniedz ieteikumus par vielu, kas ietekmē eritropoēzi, analīzes veikšanu arī tad, ja adaptīvais modelis atklāj patoloģiju sekundārajos *marķieros* – *RET %* un/vai *ABPS*.

**C.2.1.5.** *Netipiski [bioloģiskās] pases parametri* – steroīdu modulis

**C.2.1.5.1.** Steroīdu modulī *ADAMS* sistēmas adaptīvais modelis automātiski apstrādā vienu primāro *marķieri* – *T/E* proporciju un četrus (4) sekundāros *marķierus* – *A/T*, *A/Etio, 5αAdiol/5βAdiol* un *5βAdiol/E* proporcijas.

**C.2.1.5.2.** Proporcijas, kas iegūtas no *parauga* ar smagas mikrobioloģiskās degradācijas pazīmēm, un proporcijas, kuru noteikšanai laboratorija nav precīzi veikusi vienas vai abu koncentrāciju mērījumus, kā to nosaka endogēnā anaboliskā androgēnā steroīda *tehniskais dokuments* (*TDEAAS*), neapstrādā ar adaptīvo modeli. Gadījumā, kad laboratorija ziņo par pretrunīgu faktoru, kas var kādā citā veidā izraisīt izmaiņas steroīdu profilā, piemēram, etanola glikuronīdu *paraugā*, *sportista* [bioloģiskās] pases pārvaldības struktūrvienība izvērtē to, vai steroīdu profilu joprojām var uzskatīt par derīgu un apstrādāt ar adaptīvo modeli un vai *paraugam* ir piemērojama apstiprināšanas procedūra (skat. *TDEAAS*).

**C.2.1.5.3.** Modelis ģenerē *netipiskus [bioloģiskās] pases parametrus*, ja *T/E* proporcija ir ārpus sagaidāmā individuālā diapazona robežām. Turklāt par netipisku uzskata arī “*steroīdu garenprofilu*”, ko veido (ne vairāk kā) pēdējās piecas (5) ticamās *T/E* proporcijas vērtības, ja tas novirzās no sagaidāmā diapazona, kā tas noteikts adaptīvajā modelī (sekvences *netipiski [bioloģiskās] pases parametri*).

**C.2.1.5.4.** Ja *netipiski [bioloģiskās] pases parametri* “*steroīdu garenprofilā*” izriet no netipiski augstas *T/E* proporcijas vērtības, *ADAMS* sistēmā parādās *netipisku [bioloģiskās] pases parametru* apstiprināšanas procedūras pieprasījuma paziņojums, kā tas noteikts *TD EAAS*. Ja ar adaptīvo modeli konstatē patoloģiju jebkurā citā “*steroīdu profila*” proporcijā (*A/T*, *A/Etio*, *5αAdiol*/*5βAdiol*, *5βAdiol*/*E*), *sportista* [bioloģiskās] pases pārvaldības struktūrvienība savā ziņojumā (vai, ja atbilstīgi, iesaistot par pasi atbildīgo organizāciju) paziņo *rezultātu pārvaldības* iestādei vai, ja atbilstīgi, *pārbaudes* iestādei par to, vai *paraugam* jāpiemēro apstiprināšanas procedūra.

**C.2.1.6.** Aizdomīgi steroīdu profili. Steroīdu modulis

**C.2.1.6.1.** Ja *paraugs* ir pirmais un vienīgais rezultāts pasē vai ja *paraugu* nevar sasaistīt ar *dopinga kontroles* anketu *ADAMS* sistēmā, *ADAMS* sistēma rezultātu uzrādīs kā aizdomīgu steroīdu profilu (*SSP*), ja *parauga* steroīdu profils atbilst kādam no *SSP* kritērijiem, kas noteikti *TD EAAS*, un laboratorija un *pārbaudes* iestāde saņems *SSP*apstiprināšanas procedūras pieprasījuma (*CPR*) paziņojumu *ADAMS* sistēmā. Šādos gadījumos *pārbaudes* iestāde pēc apspriešanās ar laboratoriju septiņu (7) dienu laikā rakstiski apstiprina, vai laboratorija apstiprinās *SSP* rezultātu. Lai pieņemtu lēmumu, *pārbaudes* iestāde var apspriesties ar tās *sportista* [bioloģiskās] pases pārvaldības struktūrvienību vai, ja atbilstīgi, par pasi atbildīgo organizāciju. Ja *pārbaudes* iestāde iesaka laboratorijai neturpināt apstiprināšanas procedūras, tad tā šāda lēmuma pamatojumu norāda laboratorijai, kura attiecīgi atjaunina *parauga* pārbaudes ziņojumu *ADAMS* sistēmā. Ja *pārbaudes* iestāde nesniedz pamatojumu, laboratorija veic apstiprinājuma analīzes (vairāk informācijas skat. *TD EAAS*).

**C.2.1.7.** Novirze no *WADA sportista bioloģiskās pases* prasībām

**C.2.1.7.1.** Ja nav ievērotas kādas no *WADA* *sportista bioloģiskās pases* prasībām par *parauga* savākšanu, transportēšanu un analīzi, rezultātu, kas gūts par bioloģisko *marķieri* no šāda neatbilstoša *parauga*, neņem vērā adaptīvā modeļa aprēķinos (piemēram, daži transportēšanas apstākļi var ietekmēt *RET %*, bet ne *HGB*).

**C.2.1.7.2.** Rezultātus par *marķieriem*, kurus neskar neatbilstība prasībām, vēl aizvien var ņemt vērā adaptīvā modeļa aprēķinos. Šādos gadījumos *sportista* [bioloģiskās] pases pārvaldības struktūrvienība nodrošina konkrētu skaidrojumu par to, kāpēc viens vai vairāki rezultāti ir ņemti vērā. *Paraugu* reģistrē *sportista* pasē jebkurā gadījumā. Eksperti, veicot pārskatīšanu, var iekļaut visus rezultātus, ja vien viņu secinājumiem ir pamatots apstiprinājums, ņemot vērā ietekmi, ko radījusi neatbilstība prasībām.

### C.2.2. Eksperta veiktā sākotnējā pārskatīšana

**C.2.2.1.** *Sportista* [bioloģiskās] pases pārvaldības struktūrvienība nosūta pasi, kas uzrāda *netipiskus [bioloģiskās] pases parametrus* vai kurai ir jāveic pārskatīšana citu iemeslu dēļ, ekspertam pārskatīšanas veikšanai *ADAMS* sistēmā. To dara septiņu (7) dienu laikā pēc tam, kad *ADAMS* sistēmā ir ģenerēti *netipiski [bioloģiskās] pases parametri*. Pases pārskatīšanu veic, pamatojoties uz pasi un citu pieejamo pamatinformāciju (piemēram, *sacensību* grafikiem), kas neļauj ekspertam identificēt *sportistu*.

*[Piezīme par C pielikuma 2. punkta 2. apakšpunkta 1. punktu. Ja laboratorijā gūst rezultātu, kur netipisku [bioloģiskās] pases parametru iemesls ir netipiski augstā T/E vērtība, paraugu nodod apstiprināšanas procedūrai, tostarp veic GC/C/IRMS analīzi. Ja GC/C/IRMS apstiprināšanas procedūras rezultāts ir negatīvs vai neviennozīmīgs, sportista [bioloģiskās] pases pārvaldības struktūrvienība lūdz ekspertam veikt pārskatīšanu. Sportista [bioloģiskās] pases pārvaldības struktūrvienības vai eksperta veikta pārskatīšana nav vajadzīga, ja GC/C/IRMS apstiprināšanas procedūrā iegūst nelabvēlīgus analīžu rezultātus.]*

**C.2.2.2.** Ja pasi nesen ir pārskatījis eksperts un par pasi atbildīgā organizācija attiecīgajā laikā piemēro *sportistam* vairāku *paraugu* *pārbaudes* stratēģiju, *sportista* [bioloģiskās] pases pārvaldības struktūrvienība var atlikt pases pārskatīšanu, kurā uzrādās *netipiski [bioloģiskās] pases parametri*, kas radušies vienā no savāktajiem *paraugiem*, līdz laikam, kad plānotā pārbaužu sērija būs pabeigta. Šādā gadījumā *sportista* [bioloģiskās] pases pārvaldības struktūrvienība savā ziņojumā nepārprotami norāda iemeslu [bioloģiskās] pases pārskatīšanas atlikšanai.

**C.2.2.3.** Ja, izmantojot adaptīvo modeli, pirmais un vienīgais rezultāts pasē tiek apzīmēts kā *netipiski [bioloģiskās] pases parametri*, *sportista* [bioloģiskās] pases pārvaldības struktūrvienība var sniegt ieteikumu par papildu *parauga* savākšanu, pirms tiek iniciēta eksperta veikta sākotnējā pārskatīšana.

**C.2.2.4.** Pārskatīšana, ja netiek konstatēti *netipiski [bioloģiskās] pases parametri*

**C.2.2.4.1.** Pasi var nosūtīt ekspertam pārbaudes veikšanai arī tad, ja *netipiskus [bioloģiskās] pases parametrus* nekonstatē, bet [bioloģiskajā] pasē ir citi elementi, kas pamato pārskatīšanu.

Šie elementi cita starpā var būt kādi no turpmākajiem:

a) dati, kas adaptīvajā modelī nav ņemti vērā;

b) *marķiera(-u)* patoloģiskas vērtības un/vai variācijas;

c) hemodilūcijas pazīmes hematoloģiskajos [bioloģiskās] pases datos;

d) steroīdi urīnā daudzumā, kas ir zem attiecīgās pārbaudes kvantifikācijas robežas;

e) informācija, kas tapusi zināma par attiecīgo *sportistu.*

**C.2.2.4.2.** *Sekas* pēc eksperta veiktas pārskatīšanas, kas uzsākta iepriekšminētajos gadījumos, var būt tādas pašas kā pēc eksperta veiktas pārskatīšanas *netipisku [bioloģiskās] pases parametru* gadījumā.

**C.2.2.5.** Eksperta veikts izvērtējums

**C.2.2.5.1.** Izvērtējot pasi, eksperts izsver varbūtību, ka pases dati ir *aizliegtas vielas* vai *aizliegtas metodes lietošanas* rezultāts, salīdzinot to ar varbūtību, ka tie ir normāla fizioloģiska vai patoloģiska stāvokļa rezultāts, lai sniegtu vienu no minētajiem atzinumiem: “normāli rezultāti”, “aizdomīgi rezultāti”, “dopinga varbūtība” vai “slimības varbūtība”. Atzinumam par “dopinga varbūtību” eksperts secina, ka varbūtība, ka pases dati ir *aizliegtas vielas* vai *aizliegtas metodes* *lietošanas* rezultāts, ir augstāka nekā varbūtība, ka pases dati ir normāla fizioloģiska vai patoloģiska stāvokļa rezultāts.

*[Piezīme par C pielikuma 2. punkta 2. apakšpunkta 5. punkta 1. apakšpunktu. Izvērtējot savstarpēji konkurējošus spriedumus, eksperts izvērtē katra sprieduma varbūtību, ņemot vērā pierādījumus, kas attiecīgo spriedumu apstiprina. Pieņem, ka eksperta galīgo viedokli nosaka savstarpēji konkurējošo spriedumu relatīvā varbūtība (t. i., varbūtību attiecība). Piemēram, ja eksperts ar augstu varbūtību atzīst, ka pases dati ir aizliegtas vielas vai aizliegtas metodes lietošanas rezultāts, ekspertam, lai sniegtu izvērtējumu “dopinga varbūtība”, jāuzskata, ka šie dati diez vai var būt normāla fizioloģiska vai patoloģiska stāvokļa rezultāts. Līdzīgā veidā, ja eksperts atzīst varbūtību, ka pases dati ir aizliegtas vielas vai aizliegtas metodes lietošanas rezultāts, ekspertam, lai sniegtu izvērtējumu “dopinga varbūtība”, jāuzskata, ka tie, visticamāk, nevar būt normāla fizioloģiska vai patoloģiska stāvokļa rezultāts.]*

**C.2.2.5.2.** Lai nonāktu pie secinājuma par “dopinga varbūtību” apstākļos, kad *netipiskus [bioloģiskās] pases parametrus* nekonstatē, eksperts ar augstu varbūtību atzīst, ka pases dati ir *aizliegtas vielas* vai *aizliegtas metodes lietošanas* rezultāts un pases dati, visticamāk, nav normāla fizioloģiska vai patoloģiska stāvokļa rezultāts.

### C.2.3. Sākotnējās pārskatīšanas sekas

Atkarībā no tā, kāds ir sākotnējās pārskatīšanas iznākums, *sportista* [bioloģiskās] pases pārvaldības struktūrvienība rīkojas, kā norādīts turpmāk.

|  |  |
| --- | --- |
| **Eksperta vērtējums** | ***Sportista* [bioloģiskās] pases pārvaldības struktūrvienības rīcība** |
| **“Normāli rezultāti”** | Turpina rīkoties saskaņā ar parasto *pārbaužu* plānu. |
| **“Aizdomīgi rezultāti”** | Iesaka par pasi atbildīgajai organizācijai veikt *mērķpārbaudes*, *parauga* analīzi un/vai pēc vajadzības pieprasīt papildu informāciju. |
| **“Dopinga varbūtība”** | Nosūta rezultātus triju (3) ekspertu grupai, tostarp sākotnējam ekspertam, kā norādīts šā C pielikuma C.2. sadaļā. |
| **“Slimības varbūtība”** | Iespējami īsā laikā informē *sportistu*, vēršoties pie organizācijas, kas ir atbildīga par pasi (vai nosūta rezultātus citiem ekspertiem). |

*[Piezīme par C pielikuma 2. punkta 3. apakšpunktu. Sportista bioloģiskā pase ir instruments aizliegto vielu vai aizliegto metožu iespējamas lietošanas noteikšanai, un tā nav domāta veselības pārbaužu veikšanai vai medicīniskai uzraudzībai. Svarīgi, lai organizācija, kas ir atbildīga par pasi, mācītu sportistam parūpēties par regulāru veselības uzraudzību, nevis paļauties šim nolūkam uz sportista bioloģisko pasi. Tomēr, ja [bioloģiskā] pase norāda uz iespējamu patoloģiju, ko noteikuši eksperti, par pasi atbildīgajai organizācijai ir jāinformē sportists**.]*

### C.3. Pārskatīšana, ko veic trīs (3) eksperti

**C.3.1.** Ja ieceltā eksperta atzinums pēc sākotnējās pārskatīšanas, pirms vēlākā stadijā tiek sniegti citi skaidrojumi, ir “dopinga varbūtība”, *sportista* [bioloģiskās] pases pārvaldības struktūrvienība nosūta [bioloģisko] pasi pārskatīšanai diviem (2) papildu ekspertiem. To dara septiņu (7) dienu laikā pēc tam, kad ziņots par sākotnējo pārskatīšanu. Šīs papildu pārskatīšanas veic bez zināšanām par sākotnējo pārskatīšanu. Attiecīgie trīs (3) eksperti tagad veido ekspertu grupu, kuru veido sākotnējā pārskatīšanā ieceltais eksperts un divi (2) pārējie eksperti.

**C.3.2.** Pārskatīšana, ko veic trīs (3) eksperti, attiecīgi notiek saskaņā ar to pašu procedūru, kas izklāstīta šā pielikuma C sadaļas 2. punkta 2. apakšpunktā. Katrs no trim (3) ekspertiem ievada *ADAMS* sistēmā savu personīgo ziņojumu. To dara septiņu (7) dienu laikā pēc pieprasījuma saņemšanas.

**C.3.3.** *Sportista* [bioloģiskās] pases pārvaldības struktūrvienība ir atbildīga par sadarbību ar ekspertiem un to, lai informācija par ekspertu turpmāk sniegto vērtējumu tiktu nodota par pasi atbildīgajai organizācijai. Eksperti var pieprasīt papildu informāciju, kas viņiem šķiet būtiska pārskatīšanas veikšanai, jo īpaši informāciju, kas saistīta ar medicīniskiem stāvokļiem, *sacensību* grafikiem un/vai *parauga(-u)* analīzes rezultātiem. Šādus pieprasījumus ar *sportista* [bioloģiskās] pases pārvaldības struktūrvienības starpniecību adresē par pasi atbildīgajai organizācijai.

**C.3.4.** Lai turpinātu procedūru, kuras rezultātā var nonākt pie apgalvojuma par *nelabvēlīgiem [bioloģiskās] pases parametriem*, visiem trim (3) ekspertiem jābūt vienprātīgiem, kas nozīmē, ka visiem trim (3) ekspertiem jāsniedz atzinums par “dopinga varbūtību”. Visiem trim (3) ekspertiem jānonāk pie secinājuma, izvērtējot *sportista* pasi, kurā ir vieni un tie paši dati.

*[Piezīme par C pielikuma 3. punkta 4. apakšpunktu. Triju (3) ekspertu atzinumus nedrīkst uzkrāt laika gaitā, un tie nevar pamatoties uz atšķirīgiem datiem.]*

**C.3.5.** Lai secinātu “dopinga varbūtību” tad, ja nav *netipisku [bioloģiskās] pases parametru*, ekspertu grupai jānonāk pie vienprātīga atzinuma par augstu varbūtību, ka [bioloģiskās] pases dati ir *aizliegtas vielas* vai *metodes lietošanas* rezultāts, un jāsecina, ka nav pamata samērā iespējamai hipotēzei, saskaņā ar kuru [bioloģiskās] pases dati varētu būt normāla fizioloģiska stāvokļa rezultāts, kā arī, visticamāk, tie nav patoloģiska stāvokļa rezultāts.

**C.3.6.** Gadījumā, ja divi (2) eksperti vērtē [bioloģisko] pasi, atzīstot “dopinga varbūtību”, un trešais eksperts sniedz atzinumu “aizdomīgi rezultāti”, pieprasot sniegt papildu informāciju, *sportista* [bioloģiskās] pases pārvaldības struktūrvienība pirms galīgā atzinuma sniegšanas apspriežas ar ekspertu grupu. Grupa var arī vērsties pēc padoma pie atbilstoša pieaicināta eksperta, kaut arī tas jādara, ievērojot stingru konfidencialitāti saistībā ar *sportista* personas datiem.

**C.3.7.** Ja triju (3) ekspertu starpā nevar panākt vienprātību, *sportista* [bioloģiskās] pases pārvaldības struktūrvienība norāda, ka [bioloģiskā] pase ir “aizdomīga”, atjaunina *sportista* [bioloģiskās] pases pārvaldības struktūrvienības ziņojumu un sniedz ieteikumu par pasi atbildīgajai organizācijai veikt papildu *pārbaudes* un/vai pēc vajadzības vākt informāciju par *sportistu* (saskaņā ar Vadlīnijām par informācijas vākšanu un ievākto ziņu apmaiņu [*Information Gathering and Intelligence Sharing Guidelines*]).

### C.4. Telekonference, *sportista bioloģiskās pases* dokumentācijas paketes sagatavošana un ekspertu kopīgais ziņojums

**C.4.1.** Ja visi trīs (3) eksperti sniedz vienprātīgu atzinumu par “dopinga varbūtību”, *sportista* [bioloģiskās] pases pārvaldības struktūrvienība savā ziņojumā *ADAMS* sistēmā norāda atzinumu par “dopinga varbūtību” un rīko telekonferenci ar ekspertu grupu nākamā soļa uzsākšanai lietā, tostarp turpina veidot *sportista bioloģiskās pases* dokumentācijas paketi (skat. *tehnisko dokumentu* *sportista* [bioloģiskās] pases pārvaldības struktūrvienībām) un turpina sagatavot ekspertu kopīgo ziņojumu. Gatavojoties šai telekonferencei, *sportista* [bioloģiskās] pases pārvaldības struktūrvienībai jāsazinās ar organizāciju, kas ir atbildīga par pasi, lai savāktu potenciāli būtisku informāciju, kuru dara zināmu ekspertiem (piemēram, aizdomīgus analītiskos parametrus, būtisku izmeklēšanas un būtisku patofizioloģisku informāciju).

**C.4.2.** Kad *sportista bioloģiskās pases* dokumentācijas pakete ir pabeigta, *sportista* [bioloģiskās] pases pārvaldības struktūrvienība to izsūta ekspertu grupai, kura dokumentus pārskatīs un sniegs ekspertu kopīgu ziņojumu, ko paraksta visi trīs (3) eksperti. Par pasi atbildīgā organizācija neiejaucas ekspertu kopīgā ziņojuma secinājumu tapšanā. Ja nepieciešams, ekspertu grupa var pieprasīt no *sportista* [bioloģiskās] pases pārvaldības struktūrvienības papildu informāciju.

**C.4.3.** Šajā stadijā *sportista* identitāti neatklāj, bet uzskata par pieņemamu, ka sniegtā īpašā informācijā ļauj *sportistu* identificēt. Tas neietekmē procesa likumību.

### C.5. Apgalvojums par *nelabvēlīgiem [bioloģiskās] pases parametriem*

**C.5.1.** Ja ekspertu grupa vienprātīgi apstiprina “dopinga varbūtību”, *sportista* [bioloģiskās] pases pārvaldības struktūrvienība deklarē *nelabvēlīgus [bioloģiskās] pases parametrus* *ADAMS* sistēmā, publicējot tajā rakstisku ziņojumu par *nelabvēlīgiem [bioloģiskās] pases parametriem*, *sportista bioloģiskās pases* dokumentācijas paketi un ekspertu kopīgo ziņojumu.

**C.5.2.** Pēc tam, kad veikta *sportista bioloģiskās pases* dokumentācijas paketes un ekspertu kopīgā ziņojuma pārskatīšana, par pasi atbildīgā organizācija:

a) saskaņā ar 5. panta 3. punkta 2. apakšpunktu informē *sportistu* par *nelabvēlīgiem [bioloģiskās] pases parametriem*;

b) dara *sportistam* pieejamu *sportista bioloģiskās pases* dokumentācijas paketi un ekspertu kopīgo ziņojumu;

c) aicina *sportistu* savlaicīgi sniegt skaidrojumu par informāciju, ko viņam sniegusi par pasi atbildīgā organizācija.

### C.6. *Sportista* sniegto paskaidrojumu pārskatīšana un disciplinārlieta

**C.6.1.** Pēc tam, kad saņemts *sportista* paskaidrojums un pamatojoša informācija, kura jāsaņem līdz norādītam termiņam, *sportista* [bioloģiskās] pases pārvaldības struktūrvienība to nosūta ekspertu grupai pārskatīšanai, pievienojot jebkuru papildu informāciju, ko ekspertu grupa uzskata par nepieciešamu atzinuma sniegšanai, saskaņojot to ar organizāciju, kas atbildīga par pasi, un *sportista* [bioloģiskās] pases pārvaldības struktūrvienību. Šajā stadijā pārskatīšana vairs nav anonīma. Ekspertu grupa atkārtoti izvērtē lietu vai paliek pie iepriekšējā apgalvojuma un vienojas par vienu no turpmākajiem secinājumiem:

a) eksperti vienprātīgi atzīst “dopinga varbūtību”, pamatojoties uz pasē esošo informāciju un *sportista* sniegto skaidrojumu, vai

b) pamatojoties uz pieejamo informāciju, eksperti nevar vienprātīgi atzīt iepriekš minēto “dopinga varbūtību”.

*[Piezīme par C pielikuma 6. punkta 1. apakšpunktu. Šādu atkārtotu izvērtējumu veic arī tajā gadījumā, kad sportists nesniedz skaidrojumu.]*

**C.6.2.** Ja ekspertu grupa pauž viedokli, kas izklāstīts C pielikuma 6. punkta 1. apakšpunkta a) punktā, *sportista* [bioloģiskās] pases pārvaldības struktūrvienība informē par pasi atbildīgo organizāciju, izvirza *sportistam* apsūdzību saskaņā ar 7. pantu un turpina *rezultātu pārvaldību* atbilstoši *starptautiskajam standartam.*

**C.6.3.** Ja ekspertu pauž viedokli, kas izklāstīts C pielikuma 6. punkta 1. apakšpunkta b) punktā, *sportista* [bioloģiskās] pases pārvaldības struktūrvienība atjaunina informāciju savā ziņojumā un sniedz ieteikumu par pasi atbildīgajai organizācijai veikt papildu *pārbaudes* un/vai pēc vajadzības vākt informāciju par *sportistu* (saskaņā ar Vadlīnijām par informācijas vākšanu un ievākto ziņu apmaiņu). Par pasi atbildīgā organizācija paziņo *sportistam* un *WADA* pārskatīšanas iznākumu.

### C.7. Pases atiestatīšana

**C.7.1.** Ja *sportistam* ir konstatēts antidopinga noteikumu pārkāpums saistībā ar pasi, par pasi atbildīgā organizācija atiestata *sportista* pasi attiecīgā *diskvalifikācijas* perioda sākumā un piešķir *sportistam* jaunu bioloģiskās pases ID numuru *ADAMS* sistēmā. Šādā veidā saglabājas *sportista* anonimitāte pārskatīšanā, ko nākotnē varētu veikt *sportista* [bioloģiskās] pases pārvaldības struktūrvienība un ekspertu grupa.

**C.7.2.** Ja *sportistam* ir konstatēts tāds antidopinga noteikumu pārkāpums, kas skar ko citu, nevis *sportista bioloģisko pasi*, hematoloģiskā un/vai steroīdu pase paliks spēkā, izņemot tajos gadījumos, kad *aizliegto vielu* vai *aizliegto metožu* *lietošana* ir radījusi izmaiņas attiecīgi hematoloģiskajos vai steroīdajos *marķieros* (piemēram, *AAF* anabolisko androgēno steroīdu dēļ, kas var ietekmēt steroīdu profila *marķierus*, vai eritropoēzi stimulējošo vielu *lietošanas* vai asins pārliešanu dēļ, kas radītu izmaiņas hematoloģiskajos *marķieros*). Ja ir *nelabvēlīgs analīžu rezultāts*, par pasi atbildīgā organizācija konsultējas ar attiecīgo *sportista* [bioloģiskās] pases pārvaldības struktūrvienību, lai noteiktu, vai jāveic pases atiestatīšana. Šādos gadījumos *sportista* profilu(-us) atiestata no sankciju sākuma dienas.